20 январ 2021, Тошкент вақти: 17:18\n"Ансоруллоҳ" гуруҳи аъзолари эълон қилган фотосурат.\nИнтернет тармоқларидан бирида пайдо бўлган янги видеороликда ўзларини “Ансоруллоҳ” гуруҳи деб атаётган қуролланган шахслар Тожикистон президентига мурожаат қилиб, “диндан қайтганларни” йўқ қилишга ваъда қилади.\nИнтернетда пайдо бўлган видеода 20га яқин қуролланган ёшлар тоғли ҳудудларда турли қуроллардан фойдаланишни ўрганаётгани тасвирланган.\nАфғонистонда эканини иддао қилаётган гуруҳ аъзолари қишу-ёзда машқларни бажараётгани, жисмоний тайёргарлигини ошираётганини кўриш мумкин. Маска кийган жангарилардан бири рус тилида жангчиларни у ёки бу қуролдан фойдаланишни ўргатаётгани тасвирланади. Юзини яшириб олган гуруҳ аъзоларидан бири гранатомётдан отиб, экранга қараб, Тожикистон президенти Эмомали Раҳмонга мурожаат қилади: “Бизнинг келишимизни ва Тожикистонда диндан қайтганларни ўлдиришимизни кутиб тур. Бу машқларни биз тожикистонлик диндан қайтганларни йўқ қилиш учун олиб бораяпмиз.”\n"Ансоруллоҳ" тарқатган видеодан олинган сурат.\nБир соатча давом этадиган видеотасма узра жангариларни улуғловчи тожик тилидаги қўшиқлар янграйди. Мутахассислар тожикистонлик бу йигитлар анчадан буён Афғонистонда яшаётгани, зеро кўплаб афғонча сўзларни ишлатаётганини тахмин қилади.\nТожикистон парламентининг хавфсизлик бўйича қўмитаси раиси Амирқул Азимов 25 июнь куни қилган чиқишида “Ансоруллоҳ” жангарилари таҳдидларига: “Тожикистон ҳар қандай дўқ-пўписаларга қарши тура олиши, мамлакат армияси “Ансоруллоҳ”ми, бошқа террорчилик гуруҳи ҳужумини қайтара олиш қудратига эга”, деб муносабат билдирди.\nҲарбий мутахассислар эса "бу тарзда берилган баёнотларга жиддий ёндашув керак", деган фикрни айтмоқда.\nЭътиборли томони, бу видео Тожикистон Давлат миллий хавфсизлик хизмати расмийларининг халқаро террорчилик ташкилотлари Марказий Осиё ҳудудида фаоллашаётгани, турли иттифоқларни тузаётгани тўғрисида берган баёноти билан деярли бир вақтда пайдо бўлди.\nЖумладан, Тожикистон Миллий хавфсизлик хизмати вакили Умед Назаров 12 июнь куни Душанбеда Россия экспертлари билан ҳамкорликда уюштирилган матбуот анжуманида, Афғонистон шимолидаги Тожикистон билан чегарадош ҳудудларда террорчи гуруҳлар тўпланаётгани борасида оператив маълумотлар борлигини айтган.\nЎмарали Тошпўлотов ва Комилжон Қўлбошев.\nХавфсизлик ходими Афғонистоннинг Имом Соҳиб, Дашти Арча, Чаҳордара, Хўжағор, Янги Қалъа, Жирм, Юмғон, Арганжҳо туманлари, Қундуз, Таҳор ва Бадахшон вилоятларида Ўзбекистон Исломий ҳаракати, “Ансоруллоҳ”, “Иттиҳоде жиҳоди исломи”, “Жундулхалифа” ҳамда толибларнинг маҳаллий фирқаси фаоллиги кескин ошгани қайд қилинганини айтди.\nАйни пайтда, жорий йилнинг 22 июнь куни Қундуз вилояти хавфсизлик хизмати томонидан Тожикистонга “Толибон” ҳаракати сафида жанг қилган иккита тожикистонлик ўзбек - Ўмарали Тошпўлотов ва Комилжон Қўлбошевларни топширилгани маълум. Бу хусусда тожикистонлик хавфсизлик хизмати ходимлари Тожикистон билан бўлган афғон чегарасида фақат битта миллатга мансуб шахсларни ёллаётганини иддао қилди.\nТожикистон-Афғонистон чегараси узунлиги қарийб 1400 км ташкил этади. Чегаранинг асосий қисмини жангарилар гуруҳларининг осонлик билан кириб-чиқишига имкон яратувчи мураккаб рельефли тоғли ҳудудлар ташкил этади


Сергей Лавров: Россия Сурияга қурол-аслаҳа етказиб беришни давом эттираверади\n21:01 / 13.09.2015\nРоссия Сурия раҳбариятига террорчиликка карши курашда ҳарбий-техник кўмак кўрсатишни давом эттираверади, деб айтди Россия ташқи ишлар вазири Сергей Лавров Россиянинг Биринчи каналидаги “Воскресное время” кўрсатуви эфирида.\n“Шак-шубҳасиз, Сурияга қурол-аслаҳа етказиб берилган, берилмоқда ва бу давом этаверади. Қурол-аслаҳалар билан бирга уларни ўрнатишга ёрдам бериш, суриялик ҳарбийларни бу қурол-аслаҳалар билан ишлашга ўргатиш учун россиялик мутахассисларни юбормоқда. Бу ерда ҳеч қандай сир-синоатлар йўқ”, деб таъкидламоқда Лавров.\nЛавровнинг айтишича, Москва Сурия раҳбариятига террорчилик хавфи билан тўқнашаётган Ироқ ва бошқа давлатлар раҳбариятига ёрдам бергандек ёрдам беришини айтган. “Бизнинг ҳарбий-техник ҳамкорлигимиз айнан шу мақсадларга йўналтирилган”, деб таъкидлаб ўтди Лавров.\nЛавров, шунингдек, барча ғарбий ҳамкорлар Яқин Шарқда ва Шимолий Африкадаги бош хавф Башар Асад режими эмас, балки “ИШИД” террорчилик гуруҳи эканлигини тан олмоқдалар.\n“Бизнинг барча ҳарбий ҳамкорларимизнинг ҳаммаси Яқин Шарқда ва Шимолий Африкада нима бош хавф эканлигини яхши тушунишларини айтмоқдалар. Бу Башар Асад режими эмас, балки “ИШИД”дир. Агар буни ҳамма тан олса, бироқ буни очиқчасига айтишга қўрқиб пичирлаб айтаётган бўлсалар ҳам, унда бунга қарши амалий ҳаракатларни амалга ошириш керак”, деб айтмоқда Лавров.\nЛавровнинг айтишича, АҚШ Асад билан келишишни истамаётганини очиқчасига таъкидламоқда.\nЛавров Сурияда кимёвий қуролни йўқ қилиш кераклигида Башар Асад мутлақ қонунан қабул қилингани, унинг мос конвенцияга қўшилиши БМТ Хавфсизлик кенгашида қаршиланганини эслатиб ўтди.


Алишер Усмоновнинг рафиқаси Бутунроссия бадиий гимнастика федерацияси раҳбарлигига қайта сайланди\n17:56 / 28.11.2016\nБутунроссия бадиий гимнастика федерацияси (ББГФ)нинг амалдаги президенти, ушбу спорт тури бўйича Россия терма жамоаси бош мураббийи Ирина Винер-Усмонова ташкилот президентлигига тўртинчи марта сайланди.\nБугун ББГФнинг Новогорск шаҳрида ўтказилган конференциясида Алишер Усмоновнинг турмуш ўртоғи бўлмиш Ирина Винер-Усмонова номзодини федерациянинг барча ҳудудлардаги вакиллари қўллаб-қувватлаган.\nКонференцияда ташкилот президенти 2013–2016 йиллардаги фаолияти бўйича ҳисобот берди. Йиғилишда ББГФнинг президентидан ташқари, ижрочи директор, вице-президент ва федерация Ижроқўми сайланган.\nИрина Винер-Усмонова 1992 йилдан Олимпия тайёрлаш маркази бош мураббийи, 2001 йилдан бадиий гимнастика бўйича Россия терма жамоаси бош мураббийи сифатида ишлаб келмоқда. Винер-Усмонова 2008 йили ББГФ президенти этиб сайланганди.\n2016 йилги Рио-де-Жанейро Олимпиадасида Россия бадиий гимнастикачилари 2та олтин ва 1та кумуш медаль олди.\nЭслатиб ўтамиз, 27 ноябрь куни Алишер Усмонов Халқаро қиличбозлик федерацияси раҳбарлигига қайта сайланганди.


АҚШнинг Россияга қарши жазо чоралари узайтирилди - BBC O'zbek\nАҚШнинг Россияга қарши жазо чоралари узайтирилди\nПрезидент Барак Обама АҚШнинг Россияга қарши санкцияларини яна бир йилга узайтириш ҳақидаги фармонни имзолаган.\nРоссиянинг Украинага нисбатан тажовузкор сиёсати туфайли АҚШ жазо чораларини киритишга қарор қилган эди.\nПрезидент Обама фармонида санкицяларни узайтиришга қарор қилинганининг сабаби Россиянинг “Украинадаги демократик жараёнларни издан чиқариш”, тинчлигини, хавфсизлигини, суверенитети ва ҳудудий яхлитлигини бузиш ҳаракатлари давом этаётгани” экани айтилган.\nРоссия Қримни аннексия қилгани, Украинада куч қўллагани ва демократик жараёнларни издан чиқаришга ҳаракат қилаётгани АҚШ томонидан санкцияларни чўзишга ундагани айтилади.\nРоссиянинг Украинага нисбатан сиёсати ҳамон АҚШ миллий хавфсизлиги ва ташқи сиёсатига ўта хавф туғдириб тургани қайд этилган Президент Обама фармонида.\nРоссия Давлат Думасининг халқаро қўмитаси раҳбари Алексей Пушковнинг Твиттерда ёзишича, АҚШнинг бундай қарор қабул қилиши олдиндан кутилган эди.\n“Обама Россияга қарши санкцияларни яна бир йилга узайтирди. Бошқа нарса кутилмаётган ҳам эди. Сурия бўйича музокаралар Обама учун Москва билан муносабатлар яхшиланганини англатмайди”, деб ёзган Твиттерда Алексей Пушков.\n2014 йил март ойида АҚШ ва Оврўпо Иттифоқи Қримнинг Россия томонидан аннексия қилинишига жавобан санкциялар жорий этишга қарор қилдилар.\nБу Қримда ўтказилган ва халқаро ҳамжамият номашруъ деб биладиган референдум ортидан Россия Қримни ўзига қўшиб олишига қарши жазо чораси эди.\nСанкциялар алоҳида шхслар ва ширкатларга нисбатан қўлланди.\n2014 йил ёзида эса Украина шарқидаги ҳарбий можаро туфайли Россияга нисбатан иқтисодий жазо чоралари киритилди.\nАҚШ ва Оврўпо Иттифоқи Россияни Украина шарқидаги бўлгинчиларга ҳарбий ёрдам бераётганликда айблайди.\nРоссия эса бу айбловларни рад этади, Украина шарқида фақат Россиядан ўз ихтиёри билан борган кўнгиллилар жангларда қатнашаётганини айтади.\nБундан олдин АҚШ Давлат котиби Жон Керри Россияга қарши санкциялар ўз-ўзидан бекор қилинмаслигини айтган эди.\nБунинг учун Россиядан Минск келишувлари шартларини бажариши талаб қилинишини айтган.\n“Россия олдида оддий танлов бор: ёки Минск битимини тўла адо этиш ёки иқтисодий зарар келтираётган санкцияларга чидашда давом этиш. Санкциялар ўз-ўзидан тўхтаб қолмайди”, деб айтган АҚШ Давлат котиби Жон Керри Мюнхендаги йиллик хавфсизлик анжуманидаги нутқида.\nЖазо чораларига нисбатан Россия АҚШ ва Оврўпо Иттифоқи мамлакатларидан келтириладиган озиқ-овқат маҳсулотларига тақиқ киритган.\nОИ Россияга қарши жазо чораларини узайтирди\n"Катта Еттилик" Россияга қарши санкцияларни кучайтириши мумкин\nБерлин:Янги жазо чоралари Россияда “хаос” келтириб чиқариши мумкин


Ҳисобланмаган гол, қизил карточка ва яна Черан - "Пахтакор" "Нефтчи"ни мағлуб этди\n10 март, 20:23\nЎзбекистон Суперлигаси 2-туридан ўрин олган "Пахтакор" - "Нефтчи" учрашуви якунига етди. Унда мезбонлар 1:0 ҳисобида ғалаба қозонди.\nДастлаб, фарғоналиклар урган тезкор голни ҳакам қўполлик сабаб инобатга олмади. Орадан кўп ўтмай, Лутфуллин Аброр Исмоиловни қизил карточка туфайли майдондан четлатди. 52-дақиқада Драган Черан киритган гол якунда пойтахтликларга ғалаба тақдим этди.\nШу тариқа, "шерлар" очколари сонини 6 тага етказиб олди. "Йўлбарслар" ҳисобида 3 очко бор.\nДраган Черан 52'\nСтадион: "Пахтакор" марказий стадиони, 5130 томошабин\nУчрашув якунланди. Ўзбек класикосида "Пахтакор"нинг қўли баланд келди.\nҲакам ҳуштагидан кейин зарба бергани учун Шаркич огоҳлантирилди.\n"Нефтчи"да Ғуломов ўрнига Абдуллажонов туширилди.\nҲожимат Эркинов ўз ўрнини Руслан Рўзиевга бўшатиб берди.\nЛутфулла Тўраевга сариқ карточка кўрсатилди.\nМўминжонов шогирдлари катта куч билан олдинга ташланмоқда.\nҲусниддин Ғофуровнинг олис масофадан берган зарбасини Қувватов эгаллаб олди.\nАкбар Тўраев навбатдаги сафар жамоасини голдан сақлаб қолди.\nРақибига нисбатан жиддий қўполлик ишлатган Ларин сариқ карточка билан жазоланди.\n"Нефтчи" футболчилари ҳисобни тенглаштиришга ҳаракат қилмоқда. Аммо футболчилар етарлича хавф туғдира олмаяпти.\nЎйин темпи бироз пасайди.\nЧераннинг олис масофадан берган зарбасига аниқлик етишмади.\nШаркичга нисбатан очиқчасига қоида бузган Ҳусниддин Ғофуров огоҳлантирилди.\n"Нефтчи"да Убайдуллаев ўрнига Сарич, Ешич ўрнига Қўзиев туширилди.\nБеллашув "Пахтакор"нинг устунлиги остида давом этмоқда.\nҲожимат дарвозабонни алдаб ўтди, бироқ унинг зарба беришига ҳимоячи йўл қўймади.\nЭркинов катта тезликда қарши ҳужумга ўтди ва тўпни Рашидовга узатди. Сардорнинг зарбасидан кейин тўпни дарвозабон ушлаб олди.\nРашидов ва Шаркич майдонга тушди. Улар Собирхўжаев ҳамда Турғунбоевни алмаштирди.\nТурғунбоевнинг жарима майдони ташқарисидан берган зарбасини Тўраев қайтарди.\nЭркиновнинг оширган тўпини Турғунбоев дарвозага тепди, рақиб посбони маҳорат кўрсатди.\nЖарима майдонига оширилган тўпга Турғунбоев зарба йўллай олмади.\n"Нефтчи"да Ҳошимов ўрнига Абдуллаев, Қиличев ўрнига Ҳусниддин Ғофуров туширилди.\nКмен Хаджиевга сариқ карточка кўрсатилди.\nМўминжонов шогирдлари секин-асталик билан "уйғониш"га ҳаракат қилмоқда.\nАкбар Тўраев дарвозаси томон йўлланган зарбаси осонлик билан ушлаб олди.\nФарғоналиклар асабларни жиловлаб олиши лозим. Бу сафар Ойбек Қиличевга сариқ карточка кўрсатилди.\nТошкентликлар тўп назоратини қўлга олиб, рақиб шаштини туширмоқчи.\nУбайдуллаевга сариқ карточка кўрсатилди.\nАлижоновнинг пасидан кейин Драган Черан бўш қолган дарвозани ишғол этди.\nАлибоевнинг зарбасидан сўнг тўп Тўраевдан ўтмади.\n"Нефтчи" футболчисига тиббий ёрдам кўрсатилди.\nДраган Чераннинг бош билан йўллаган зарбасига аниқлик етишмади.\nБиринчи бўлимда ҳисоб очилмади. Танаффус!\nОйбек Қиличев Алижонов билан тўқнашиб кетди. У майдонда ётибди.\nЖарима майдонига оширилган тўпни тошкентликлар узоқлаштирди.\nБўлим сўнгида майда фоллар кўпайиб кетди.\nМеҳмонлар посбонига тиббий ёрдам кўрсатилмоқда.\nЖарима майдони ичида Акбар Тўраевга нисбатан қоида бузилди.\nТўп "Нефтчи" ҳимоячисининг қўлига тегди. Мезбонларда стандарт вазият...\nЖамоалар хавфли вазият яратишга оқсамоқда. Ўйин темпи бироз пасайди.\nБирга-бир вазиятга чиқиб, дарвозабонни алдаб ўтган Эркинов ноаниқ кучсиз зарба берди. Ҳимоячи тўпни тўхтатиб қолди.\nБаҳс Войнески шогирдларининг кичик устунлиги остида давом этмоқда.\nИкром ўзига ярашмайдиган даражада ноаниқ зарба йўллади.\n"Йўлбарслар" тўп назоратини қўлга олишга ҳаракат қиляпти.\nАлижоновнинг олис масофадан берган зарбаси анча ноаниқ кетди.\n"Шерлар" жарима майдонидан узоқ бўлмаган ҳудудда стандартга эга бўлди.\nБу сафар Анвар Ғофуровга сариқ карточка кўрсатилди. Ўйинда шиддат ошмоқда.\nФарғонадан ташриф буюрган мухлислар ҳакамга жиддий эътироз билдирмоқда.\nЧеран ва Лутфулла Тўраев тўқнашиб кетди. Драган реферига эътироз билдирмоқда.\nТурғунбоевнинг бош билан йўллаган зарбаси йўлига ҳимоячилар блок қўйди.\nВАРни ўз кўзи билан кўрган Лутфуллин Исмоиловга қизил карточка кўрсатди.\nҲакам видеотакрорлардаги шерикларини тингламоқда. Аброр майдондан четлатилиниши мумкин.\nАлибоевга нисбатан қоида бузган Аброр Исмоилов огоҳлантирилди.\nЎйин асосан майдон марказида кечмоқда.\nАббос Ғуломовнинг кучли зарбаси ноаниқ кетди.\nАлижонов ўз жарима майдони ичида хатога йўл қўйди. "Нефтчи" тўпни бурчакдан ўйинга киритади.\n"Пахтакор" ҳимоячилари аксарият вазиятларда тўпни дарвозабонга етказиб беришга мажбур бўлмоқда.\nМўминжонов шогирдлари рақибни эрта прессинг билан кутиб олмоқда.\nМайдонда анча кескин кураш кечмоқда.\nЖарима майдони остонасида меҳмонлар вакили йиқилиб тушди. Рустам Лутфуллин ўйинни давом эттиришга рухсат берди.\nФарғоналиклар майдонда рақибда бўш зона қолдирмасликка ҳаракат қилмоқда.\n"Нефтчи" ҳисобни очди. Аммо ҳакам голни ҳисобга олмади. Жарима майдони ичида ҳужумчи қоида бузган деб топилди.\nТошкентликлар дастлабки сониялардаёқ тўп назоратига урғу бермоқда.\nРасмий тадбирлар ортда қолди. Старт учун барчаси тайёр!\nФутболчилар майдонга тушиб келди. Бу "Пахтакор" майдонидаги илк расмий учрашув бўлгани учун Ўзбекистон Республикаси мадҳияси янграмоқда!\nБунаканги номард судьяларни карори билан утказиладиган уйинлар билан Узбекистон Жахон Чемпионати эмас Махалла чемпионатига хам бориш тугул чика олмайди хам эх тошканли эркаклар Равшан Ирматов телевиденияда канча инсон куриб турибди нима пахтакор уйинчилари Хрустальми вилоят командаларида уйнаётган йигитларни синдириб жарохат етказса буладию анави гузапоя сохтакорга тегиб булмайдими Рустам Лутфулин махалла уйинларини бошкарсин халкни асабини синаяпсизларми хамма куриб турибдику бу нопок судьяни хатти-харакатини , микрофон олдига чикиб ёлгон гаплар билан халкни алдаманг агар халоллик булса четдан судья таклиф этиш керак асосан Пахтачи жамоасига буладиган уйинларга Узбек Футболини кун сайин улдириб синдиряпсизлар жаноб УФА рахбарлари Худодан куркинглар , стадионда факат Фаргоналик ишкибозлар пахтакорни 3-4 та ёлланган мухлисини хисобга олмаса качон халоллик булади ёки бажарамиз харакат киляпмиз билан УЗБЕКни пулини сочиб еб юраверасизларми афсус-афсус киламан мана шу футболни хам сотиб ейдиганларга\nБалик бошидан сасийди деган накл бежизга эмас! Узбек классикоси эмиш! Бунака классикоси курган дан Кура, телевизор ни учириб куйган яхши!\nАвазбек огайни Сохакор-НЕФТЧИ уйинини СПОРТ каналидан коментарий олиб борган тупой магзава коментатор (узбекчани зурга гапирадиган) уз тили билан Кизилкум-Бунёдкор уйини борасида Кизилкум Пойтахт жамоасини маглуб этяпти деб бечора холатини курсатяпти Пойтахт командалари хар томонлама химояда эканини эслатгандек Пахтакор номи колган холос факат судьяларга тайяниб уйнайди уятсиз эркаклар бор у ерда уйинни курган булсангиз судья НЕФТЧИни хар томонлама синдириб берди , сарик карточкаю огзаки куркитишлар хаттоки Лутфуллани духини хам тушуриб куйди , харомхур просто Черанга ухшаганларга Узбекни камситиб синдиришмокда Черан нимаси билан яхши оддий крахабор уйинчи ойлигини оляпти яйраб юрибди\nУзбек футболи бу кетишда качон ривожланади. Бунака хакамдан воз кечиш вакти келмадими.Диёр каёкка караяпсанла.Охири санлага хам Юурт Бошимиз жазо куллар.Омон булсак курармиз.Насаф мухлисиман.Чидаб булмади нохакликка.\nКачонгача пахтачини хакамларинг ердамига олдинга олиб чикасила сизлага юз борми таёр голни хисобга олмаган хакамни ёнини оласанла пахтачига булса хисобга олрдингла йук жойдан яни чикиб кетган коптокни хакамларинг курмадими кузи керда Лутфиллага карточка курсатди.\nЖаноб Диёрбек нега энди куръа ташлашда манави Сохтакор жамоангизга 1- ва 2-турда именно ПРО ЛИГАдан чикиб келган жамоалар тугри келди хамда нега хали хам харомхур судьяларни утказган уйини тугри бахоланмокда , НЕФТЧИ уйинчиларига нечта сарик карточка курсатилди эй эслаб куринглар НАВБАХОРни уйинини курган ишкибозлар орасидан бир йигит уйига кайтишида улиб кетди лекин Сохтакор командаси уйинини куриш учун неча нафар мухлис келади булди энди мухлисларга хам бирон марта халол уйинлар куришга имкон беринглар мана шу Черан билан Сохтакорни мактайвермасдан бунаканги киликларини ОСИЁ уйинларида хам курсатсин бу Сохтакор Гузапоя ,вилоят жамоаларини кийнамасдан ,утган сафар хам ёзган эдим Черан нечта голни 11 метрли жаримадан урганию нимани Узбек йигитларига наъмуна килганини Диёрбек озгина уятинглар вактида Кувасойни Цементчи командаси хам Пахтакорни санчиб юборган яна ушанда телефон оркали зурга ничья 2-2 булиб уйин тугатилган инсоф борми Узбекистон чемпионати Давлат номи билан утказиладими ёки Хусусий шаклдами эй инсонлар юрагим эзилиб кетди Биз НЕФТЧИни канча кутдик сизлар эса 2 тайм эмас 20-минутда хал этиб куйдиларинг\nКеча пролигадан чиккан командани узини кучи билан ютолмаса качонгача судялар пахтакорни поддержка килади .\nБунака ифлос хакамлар билан чемпионатимиз хеч качон кучаймайди


Трамп виза чекловини қайта тиклай олмади - BBC O'zbek\nТрамп виза чекловини қайта тиклай олмади\n5 Феврал 2017\nImage caption Трамнинг виза чеклови кескин норозиликларга учраяпти\nАҚШнинг федерал апелляцион суди Трамп маъмуриятининг етти давлат фуқароларига қарши виза чекловини қайта тиклаш борасидаги илтимосини рад этди.\nЖума куни федерал ҳакам Трампнинг бу фармонини ноконституциявий дея унга вақтинчалик тўсиқ қўйганди.\nАпелляцион суднинг шанба оқшомида эришилган қарори виза чеклови масаласи ҳар томонлама кўриб чиқилмагунча кучда қолади.\nСуд Оқ Уй ҳамда унга қарши чиқаётган штатларга ўз даъволарини тақдим қилиш учун душанбагача муддат берди.\nИккита штат аҳолиси асосан мусулмон ўлкалардан бўлган етти мамлакатга қарши киритилган бу чеклов конституцияга хилоф эканини айтишганди.\nТрамп маъмурияти ҳакам Жеймс Робарт миллий хавфсизлик масаласида президент фармонини шубҳа остига олмаслиги кераклигини айтган.\nШунингдек, Давлат департаменти даъво қилишича, мамлакатга ким кириши ва кирмаслигини фақат президент ҳал қила олади.\nВашингтон ва Миннесота штатлари мазкур чеклов мусулмонларга қарши қаратилгани учун эътиқод эркинлигини чеклашини айтишмоқда.\nЎтган ҳафта чиқарилган Президент фармони кенг миқёсли норозиликлар ва ҳаво ширкатлари фаолиятида тушунмовчиликларни келтириб чиқарганди.\nЭнди Air France ва Qatar Airways ҳаво йўллари ширкатлари АҚШ нишонга олган мамлакатлар фуқаролари парвозларига изн беришни бошлашган.\nҚўшма Штатларга сафар қилиши кутилаётганлар орасида юрак нуқсони билан туғилган эронлик қизалоқ ҳам борлиги айтилади. 4 ойлик Фатемеҳ Решаднинг оиласи жарроҳлик амалиёти учун уни Америкага олиб боришни режалаганди.\nЎтган ҳафта улар АҚШ визасини олиш учун Дубайга учишган, аммо жаноб Трампнинг олий фармонига биноан аризалари рад қилинганди. Қизалоқнинг масаласи Конгрессда ҳам кўтарилган ва шифокорлар агар унга мамлакатга келиш рухсати берилса, бепул хизмат кўрсатишга ваъда беришган.\nАммо Президент Трампнинг тақиқидан хавотирга тушганлар қанчаси Америкага сафар қилишга журъат қила олишлари ҳозирча номаълум.


Чирчиқ шаҳрида ёшлар онлайн тест синовидан ўтишди.\nХабарингиз бор, Республикамиз бўйлаб кенг миқиёсда “Ҳар бир тадбиркор ёшларга мададкор” тамойили остида темир дафтарга киритилган ва уюшмаган ёшларни тадбиркорлик асосларига ўқитиш дастурлари давом этмоқда. Айни вақтга қадар мамлакатимизнинг деярли барча вилоятларида ўқитиш дастурларингинг бир неча босқичлари ўз ниҳоясига етказилиб, ёшларга махсус сертификатлар топширилган.\nХусусан, Чирчиқ шаҳрида “Ҳар бир тадбиркор-ёшларга мададкор” тамойили асосида “Ёшлар: 1+1” дастури доирасида ташкил этилган “Тадбиркорлик асослари” ўқув курсининг 9-гуруҳини тамомлаган ёшлар онлайн тест синовидан ўтишди.\nТест жараёнида 22 нафар ёшлар иштирок этишди. Шундан 22 нафари яъни 100 % (юз фоиз) кўрсатгич билан тест синовидан муваффақиятли ўтиб, имтиёзли кредит олиш учун сертификатларни олиш имкониятини қўлга киритишди.\nМазкур сертификатларга асосан 33 млн сўмгача гаровсиз кредит олиш мумкин.


ОАВ: ИШИД Мўсулда аёл-мерганлардан фойдаланмоқда\n11:30 / 03.04.2017\nИШИД террорчилик гуруҳи Мўсул ғарбий қисмида ироқлик ҳарбийларга қарши аёл-мерганлар отрядларидан фойдаланмоқда.\nБу ҳақда As Sumaria телеканали Найнава вилояти куч тузилмаларидаги манбага асосан хабар берди.\nТелеканал маълумотига кўра, «ИШИД аёл-мерганлари Мўсулнинг жангарилар назоратида бўлган туманларидаги бинолар томида жойлашиб олган ҳамда ҳукумат кучлари позицияларига ўт очмоқда». ИШИД дала қўмондонлиги аёл-мерганларни «Ғарбий Мўсулда ироқлик ҳарбийларга қарши амалиёт давомида аксарият мерганларини йўқотганидан сўнг» фойдалана бошлади, дея таъкидлаб ўтган манба.\nСўнгги маълумотларга кўра, Мўсул ғарбий мавзеларининг 30 фоизи радикаллар назорати остида қолмоқда. Жангарилар тинч аҳоли вакилларини «тирик қалқон» сифатида ишлатмоқда, бу эса Ироқ кучларининг шаҳарнинг эски қисмида ҳаракатланишини қийинлаштирди.\nПутин ИШИД ҳарбий мағлубиятдан сўнг ҳам хавфли эканини маълум қилди


Девон. Абдулҳамид Қосим ўғли Лузумий\nҒазаллар, шеърлар, муножотлар...\nҚосимов - Собиров Абдулҳамид Лузумий\nБуюк инсон, шоир, ўзбек халқининг хурматли отахони, фақиҳ, диний олим, мулла Абдулҳамид Лузумий Абдулқосим ўғли 1900 йили Чимкент вилоятининг Қорамурт қишлоғида таваллуд топди.\nОтаси мулла Қосим ота ўқимишли, илм-фанни севган маърифатпарвар инсон бўлган эканлар. Онаси эса ўғли Абдулҳамид етти ёшга тулганда вафот этади. Кенжа ўғлининг зийрак ва ўткир зеҳнини кўрган Қосим ота Абдулҳамидни ўқита бошлайди. Шу тариқа Абдулҳамид Лузумий ўн икки ёшигача отасининг ёрдамида “Ҳафтияк”, “Қуръон”, “Сўфи Оллоёр”, “Хожа Ҳофиз” китобларини ўқиб саводини чиқаради. Кейин мулла Қосим ота ўғлини Чимкент шаҳридаги мударрис Муҳаммад Собирхон домла ҳузурига ўқишга элтиб қўяди.\nМухаммад Собирхон домла Бухорои шарифдаги мадрасаларда таҳсил кўрган, ўткир илмли киши бўлиб, кўпгина шогирдларга, жумладан, Абдулҳамид Лузумий, мулла Абдулғани Қодиров, Ҳусан қори Нуралиев ва бошқаларга сабоқ берган меҳрибон устоздир. Домланинг фарзандлари турмай, Абдулҳамидни отаси Қосим отадан вафоти олдидан фарзандликка сўраб олади. Шундан сўнг Абдулҳамид домланинг уйида ҳам фарзанд, ҳам шогирд бўлиб таҳсил олади.\nАбдулҳамид Лузумий устози Собирхон домла ҳақида шундай деб ёзади:\nАдиби асл устози замона,\nУлуми шаръиға гўё хизона.\nҒариби ё етим бўлса қачонким,\nТалатуб айлагай чин ота-она.\nМуборак номи Собирхўжа Эшон,\nДемакдин бастаги тушди забона.\nВужудидин олис буғзу-адоват,\nҚилур душманга рибқат дўстона.\nҲамиша кўшиши эл наъфи, ё раб,\nБиҳаққи зотика таввил омона.\nИлоҳи файзаҳу зид биҳаёти,\nВа баъда мавтиҳи тоййиб макона.\nНигоҳи марҳамат Абдулҳамида,\nҚилибдир лойиқа бу остона.\nШу пайтдан бошлаб, то умрининг охиригача Абдулҳамид Лузумий ана шу масканда яшаб ижод этган. У киши ўзбек, форс, араб ва турк тилларида шеърлар ёзган. Афсуски, Абдулҳамид Лузумийнинг араб ва форс тилларида ёзилган қўлёзмалари тақдир тақозоси билан Собиқ иттифоқ даврида шарқшунос-мутахассис Шоислом Шомуҳаммедов қўлига тушиб, изсиз йўқолди. Абдулҳамид Лузумий Навоий девонларини, Муқимий, Фурқат, Абдуллоҳ Авлоний ва бошқа шоирларнинг шеърларини, айниқса, Фузулий ва Навоий девонларини қайта-қайта мутолаа қилаган, уларнинг шеърларига мухаммаслар ёзган.\n1928-1937 йилларда Чимкент пойабзал фабрикасида этикдўз бўлиб ишлайди. 1937 йили қатағон қилиниб, 8 йил концлагерда, 3 йил сургунда бўлади. 1957 йили СССР Министрлар советининг қарори билан оқланади.\n1977 йил 7 январда узоқ давом этган хасталикдан сўнг вафот этди.\nАбдулҳамид Қосим ўғли Лузумийнинг мазкур табаррук дастхат- ларини бир неча йил илгари ул зотнинг фарзанди аржумандлари Абдулазим ака ўз қўллари билан менга топширган эдилар.\nФақир бу йиллар давомида араб алифбосида хушхат қилиб битилган табаррук сатрларни кўз нурим ила ёритиб, улар бағрида мужассам топган дурри ятим монанд мазмунларни онгим қуввати ила аниқлаб, жорий ўрис ёзувига ағдариш билан машғул бўлиб келдим.\nАлбатта, фақир адо этган бу арзимас юмушнинг самарасини мукаммал ва муфассал бўлди, дейиш асло жоиз эмас.\nЗотан, фақирнинг араб ёзувидан бохабарлигимга қарамай, араб ва форс тиллари жавоҳиротидан бехабарлигим кўп ўринларда панд берди ва битикларимда кўплаб мужмалотларни пайдо қилди.\nШу боис каминаи фақир Лузумийдек араб ва форс тилларининг билимдони ва айни пайтда ул лисонкарда мавжуд дурларга жило бера олган етук санъаткорнинг пок руҳлари олдида ўзимни гуноҳкор ҳисоблаб, афу этмоқлари илинжида илкимни фотиҳага кўтарганча қолғусидирман.\nАммо, шунга қарамай, фақир амин бўлдимким, Абдулҳамид Лузумий (Аллоҳ ўз раҳматига олган бўлсин) ўзбек миллий мумтоз адабиётимизнинг бақувват ва нозик таъб намояндаларидан бири бўлуб, ўз сўзлари билан:\n"Гар Навоийни манга устоз десам ёлғон эмас,\nЯъни, ман шогирдини шогирдини шогирдиман”,- деганлари мутлақо хақиқатдир.\nНадоматлар бўлсунким, фақир ул зоти бобаракотнинг табаррук ва айни пайтда ҳаётбахш қаламлари остидан чиққан жамики сатрларга кўз юритиш бахтига мушарраф бўла олмадим.\nБироқ шунга қарамай, мазкур маънавий меросни чоп қилдиришдан ҳам аввал, ул зоти покнинг қўлимизда мавжуд араб ёзувидаги меросларини араб алифбосида хуснихат билан кўчириб, албатта бир “Девон” тартиб бериш лозим экан, деган туғёнли бир орзуни баён қилиб қолгувчи фақир - ул ҳақир.\nТўхтамурод Уста Усмон ўғли Зуфаровдирман\nШарқшунослик институтининг илмий ходими.\nТашкент шаҳри. 28 ноябрь 1997 йил.\nҚосим ўғли Абдулҳамид Лузумийнинг ўзи ёзиб қолдирган эсдалиги:\n“Ман 1900 йилинда Чимкент шаҳрининг Қорамурт қишлоғинда дунёга келиб, 7 ёшимда онам вафот этди. Отам 60 дан ошган вақти экан. Онам вафоти олдида отамга “бу бола ёш қоляпди, кўнглига қаранг”, - деб отамга кўп тайинлаган эди. Сўнгида отам ёш хотин олиб, менга парво қилолмайин қолди. Меҳрибон онадан айрилиб, ўгай она қўлида хор-зорликка чидай олмайин, ҳар куни қанча маротаба йиғлаб ўтирар эдим. Ҳатто, нон ва бошқа ейдирган нарсаларни сандиққа солиб, қулфлаб ўтирар эди. Отам анга қаттиқ ва юмшоқ сўйласа ҳам тингламас эди. Отам: “Оталик етим - шум етим, оналик етим - гул етим, деганлар. Онанг ўлгунча мен ўлсам, сен бунчалик хор-зор бўлмас эдинг”, - деб мани бирла қўшилиб, йиғлаб ўтирар эди. Икки оғамнинг бири уйланиб, ўз бошларини олиб кетдилар. Манга ҳам “биз бирлан кет”, дедилар. Ман: “отамни норози қилиб, сизлар билан кетмайман”, деб, бормадим.\nШу тариқа бирлан 12 ёшгача отам хизматида “Ҳафтияк”, “Қуръон” ва “Сўфи Оллоёр” китобларини ўқидим. Бир куни бир жойда бир бола қўлида бир китоб, бир ғазални ўқиб турибди:\nАшрақат мин акси шамсил къаси анворул ҳудо,\nЁр аксин майда кўр, деб жомдин чиқди садо - деб ғазални охиригача ўқиди. Нима деганини тушунмасам ҳам, жонимга қаттиқ таъсир қилди. Сўнгида билсам, Навоийнинг “Девони” экан.\nАлқисса, қариган отам, ўгай онам бирла мани тутиб туролмасдан, Чимкент шаҳрида мударрис Муҳаммад Собирхон домла хизматига элтиб қўйди.\nОтам йўлда манга деди:\n- Ўғлим, сенга уч сўзим бор:\nБиринчиси: қайси жойда бўлсанг ҳам ерда олтин ётса ҳам олиб, “Бу кимники?” деб эгасига бер.\nИккинчиси: ул ерда хизматингни аяма.\nУчинчиси: ўзингдан катта киши иш буюрса, бўйин бурма. Бу сўзларимни қулоққа олсанг, ҳеч ерда хор бўлмайсан, деди.\nАлҳосил, домлани уйида ҳам хизмат қилиб, ҳам ўқий бошладим. Кундан-кунга ўқишим олға босиб, хизматим ҳам ёқа бошлади. Отамни насиҳати бўйича жон аямасдан хизмат қилдим. Ҳам беижозат ҳеч бир нарсаларига қўл узатмадим. Домланинг ўғил болалари турмай, қариганда кўрган икки ўғли бор экан, 4 ва 6 ёшда. Ман уларни ўйнатиб, қушлар тутиб бериб, хурсанд қилган сайин, улар мани ўз оғаларидай кўриб, хурмат қилган сайин домла ҳам, рафиқаси Мастурахон Эшонхон қизи ҳам болаларимизнинг оғаси, деб шафқат кўзи бирлан боқар эдилар. Келаси йил қизамиқ чиқиб, икки ўғиллари ҳам вафот этдилар.\nКўп вақт ўтмасдан мани отамдан хабар келди-ки: “бетоб, оғир ҳолда”, деб мани оғам олиб кетмоқчи бўлди. Мастурахон ойим кўзига ёш олиб: “Мабодо отангиз вафот этсалар, оғаларингиз сизни юбормасдан қўядилар-да”, - деди. Ман ҳам йиғлаб: “Ойижон, сизларни ташлаб кетмайман”, - деб ваъда бериб кетдим.\nОтам бетоб ҳолатда бўлгани учун домла ҳам кўргани борди. “Менга Абдулҳамидни бериб кетинг, ўғил қилиб олай”, - деди домла. Отам оғаларимга айтди: “Мандан сўнг Абдулҳамидни домладан олиб кетманглар”.\nОтам вафот этгандан сўнг, Муҳаммад Собирхон домла мани уйига олиб кетдилар. Шундан сўнг мани ўз ўғилларидек кўра бошладилар, ҳатто, домланинг бирга туғишган, бир ҳовлида яшайдиган укаси Муҳаммад Зокирхон ҳам, рафиқаси Ортиғой Ёқубхон қизи ҳам ота - онадай бўлиб турар эдилар.\nШундан сўнг янада ўқишга қизиқиб, “Сарф” ва “Наҳв” китобларини ўқиб юрганимда, форсий ва арабий китобларни осонроғини топиб, ўзимча ўқиб юрар эдим. Айниқса, ёз кунларида болалар дам олишга кетсалар ҳам, ман Саъдийнинг “Бўстон” ва “Гулистон”, Жомийнинг “Баҳористон” ва бошқа форсий ва арабий китобларни ўқиб турар эдим. Баёз китобларни топиб, Муқумий ва Фурқат, Абдуллоҳ Авлоний, Абдуллоҳ Алавий, бошқа замона шоирларини шеърларига қизиқар эдим. Фузулий ва Навоий девонлари кўз олдимда турар эдилар.\nАлқисса, ман камолга етгач, Муҳаммад Зокирхон отамиз ёлгиз қизлари Зайнабхонни ўз хоҳиши бирла манга турмуш ўртоқ қилиб, тўртталовларининг мол - мулкларини мани номимга ўтказдилар. Тўртовлари ҳам ҳамиша мандан рози бўлиб, вафот этдилар. Уларни ман ўз отам, онам деб хаёл қилар эдим. Улар ҳам вафот этаётганларида ҳам мани кўз олдиларидан, ёнларидан кетказмадилар. Ман ҳам ҳозир улар эсимга тушсалар, йиғлаб юбораман, дуолар қиламан.\nМан шу сўзларни шунинг учун ҳам ёздим-ки, партия ва ҳукуматимиз қанчадан-қанча етим болаларни, ота ёки онасиз болаларни махсус уйлар очиб, мактабларда ўқитиб, олий маълумотли қилиб, қўлларига ҳунар ва ишлар беряпдилар. Шу болалар ҳукуматимизга ҳиёнат қилмасинлар, - дейман.”\nАбдулҳамид Қосим ўғли Лузумий\nЁ раб, айшим тор этма,\nДўстларга зор этма,\nДушманимга хор этма,\nЁмон бирла ёр этма,\nЯхшидин безор этма.\nКўнглимда ғаминг фош эт,\nТавфиқинг манга бош эт,\nШавқингда кўзим ёш эт,\nДард аҳлига йўлдош эт,\nБедард ила ёр этма.\nИймон ила фурнур эт,\nИслом ила маъмур эт,\nИнсоф ила машҳур эт,\nАхлоқ ила манзур эт,\nБадхулққа дучор этма.\nСаҳҳату фароғат бер,\nЯхши хулқу одат бер,\nБаркати саноат бер,\nБорима қаноат бер,\nЙўққа интизор этма.\nКўнглимга сафо бергил,\nДардимга шифо бергил,\nДўстларга вафо бергил,\nДушманга ҳаё бергил,\nБағримни фикор этма.\nАвлодимга баракат бер,\nБахт ила саодат бер,\nИлм ила фазилат бер,\nҲар бирига давлат бер,\nБир-бирига зор этма.\nСултонга адолат бер,\nФуқарога роҳат бер,\nАғлиёга шафқат бер,\nМамлакатга зийнат бер,\nЭлни беқарор этма.\nХалқимга бер осонлиғ,\nНарху наво арзонлиғ,\nҲар жиҳатдан омонлиғ,\nКўнглини кисор этма.\nЛузумийга тавфиқ бер,\nҲар сўзига таҳқиқ бер,\nЭтганига тазвиқ бер,\nБитганига тасдиқ бер,\nСўзин беэътибор этма.\nЗаррадин кам тут\nЖаҳонга офтоб бўлсанг, ўзингни заррадин кам тут,\nШиъои шамс бил ёринг, ўзингни ақди шабнам тут.\nҲамиша тангридин хавфу ражода қалтираб тургил,\nКаромату мақомат аҳли бўлсанг ёди балъам тут.\nНасаб бирла, ҳасаб бирла азозилдек ҳаволанма,\n“Заламно Раббано” деб, ажз ила тақлиди Одам тут.\nАгар ҳар мастни кўрсанг, анга тан этмагил ҳаргиз,\nКи ҳар девонани кўрсанг, чу Иброҳими Адҳам тут.\nАгар қасдинг била ерда чумолини босиб ўтсанг,\nАни шери Худо билгил, ўзингни ибни Мулжам тут.\nЎтир аҳли фазилат бирла, лек изҳори фазл этма,\nЎзингни жоҳили маҳзу жалисинг ибни Аксам тут.\nТалабдин қолмагил ҳаргиз ва гар Ғаззолий шогирдинг,\nКи гар ҳар аҳли фазл ўлса ани Имоми Аъзам тут.\nТакаббурдин натижа топмагандур ҳеч бир инсон,\nТавозўъ пеша бўл жоно, мани пандимни маҳкам тут.\nЛузумий ер юзидин кетмагинг лозим бўлур бир кун,\nТасаввур бирла ер остидаги ҳолингта мотам тут.\nСибирь йўлида айтилган муножот\nЁраб, ўзингни элдин пинҳон қилгаи Худосан,\nОламга қудратингни эълон қилган Худосан.\nБир ҳиссасин қуруқлик, уч ҳиссасин сув айлаб,\nБу курраи заминни даврон қилган Худосан.\nЕр юзида яратиб ҳар турли жониворлар,\nБориға одам ўғлин султон қилган Худосан.\nДунёда жондорлар айшу ҳаёти учун,\nОй бирла кун яратиб, рахшон қилган Худосан.\nДунёда сувларики бордир киши билолмас,\nҚайдин қаён буларни жарён қилган Худосан.\nМахлуқларингни ризқин ундиргали денгиздан,\nЮқори сув чиқориб, борон қилган Худосан.\nЮлдузларики кўкда ҳар кечаси ярақлар,\nҲар бириси бир олам бунён қилган Худосан.\nҲар қанча илм ортса, шунча таажжуб ортар,\nХуш аҳлини ўзингга ҳайрон қилган Худосан.\nНуҳ қавми ҳаддин ошди, айлаб ғазаб уларга,\nБир лаҳзада оламни тўфон қилган Худосан.\nТоғдин улуғ, баҳайбат ўтин йиғиб ёқилган,\nНамруд ўтин Халилга бўстон қилган Худосан.\nЮсуфни сотқизиб ҳам, зиндонга ётқизиб ҳам,\nОхирда Миср элига султон қилган Худосан.\nДарёга ташлатиб сўнг онасига кетуртиб,\nМусога душманини посбон қилган Худосан.\nКаъбага қасд қилган Асҳоби фил ҳужумин,\nБир тўп кичик қуш ила яксон қилган Худосан.\nДўстингни душманидан ҳимоя қилмак учун,\nFop оғзига кабутар дарбон қилган Худосан.\nЧекмас Лузумий қайғу сургунда юрмагидин,\nҲар мушкулини ўзинг осон қилган Худосан.\n1. Рахшон - форсча - порлоқ\n2. Жарён-а - оқим маъносида бўлиб, уни “жараён ” деб ҳам ўқиш мумкин.\n3. Борон-ф - ёмғир\n4. Бунён-ф - бино.\nЭй, Худо кўп гуноҳ қилиб келдим,\nҲар на кори табоҳ қилиб келдим.\nСоч-соқолим сафид бўлгунча,\nДафтаримни сиёҳ қилиб келдим.\nДоимо фисқ ила бўлиб машғул,\nТоатинг гоҳ-гоҳ қилиб келдим.\nНафсимни подшоҳ билиб доим,\nАнга ўзим сипоҳ қилиб келдим.\nХайр ишига бирор қадам қўймай,\nШар ишин раҳбароҳ қилиб келдим.\nЭнди даргоҳингга қилиб тавба,\nКўз ёшимни гувоҳ қилиб келдим.\nАвф қилким қочиб гуноҳимдин,\nРаҳматингни паноҳ қилиб келдим.\nҲоҳ ўт, ҳоҳ тут иложим йўқ,\nМан сани додҳоҳ қилиб келдим.\nҚувма Абдулҳамид гадоингни,\nНаъраи ё илоҳ қилиб келдим.\nБилурсан, ҳар на қилғонимни ё раб,\nКечургил ҳарам исёнимни ё раб.\nКи сандин заррача пинҳон ишим йўқ,\nБилурсан барча пинҳонимни ё раб.\nХалойиқ олдида шарманда қилма,\nЁшурғил айб исёнимни ё раб.\nЎлур чоғимда шайтон фитнасидин,\nСаломат сақла иймонимни ё раб.\nҲама қилғонима бўлдим пушаймон,\nҚабул этгил пушмонимни ё раб.\nЙилон бирла чаёнға гўр ичинда,\nНасиб этма тану жонимни ё раб.\nБисмиллоҳир раҳмонир роҳим\nНаҳмадука рабби лимо аътайтано нурал Худо.\nКим юбординг Аҳмади - Мухтор отлиғ муҳтадо .\nМундоғ экан Одаму Ҳаввоға қилки қудратинг,\nБир баҳона бирла қилдинг эҳбито минҳо нидо.\nБаъзини қилдинг мушарраф лаҳзада иймон ила,\nБаъзини бир лаҳзада иймонидин қилдинг жудо.\nМўъмину кофир салойи тоатинг айлаб қилур,\nКаъбада сўфи нидо-ю, бутхонада ноқус садо.\nКимни тўғри йўлға солсанг, қайтаролмас ҳеч ким,\nКимни гумроҳ айласанг топмас валиян муршидо .\nГоҳ қаҳру, гоҳ лутф изҳор айлаб қудратинг,\nПодшоҳ бўлғай гадо-у, подшоҳ бўлғай гадо.\nДаргоҳингда айладинг, аввал азозилни азиз,\nСўнг ўзинг айлаб ғазаб қилдинг анга фаҳруж нидо.\nЯхшиларга қўш Лузумийни агар чанди ёмон,\nУл куниким яхшилар бўлғай ёмонлардин жудо.\nЁ раб, ўқуб каломинг таъзими том бирла,\nЎпуб кўзимга сурдим юз эҳтиром бирла.\nҚилди қабул ҳукмин жону дилим баробар,\nИхлоси комил ила сидқи тамом бирла.\nМаҳшар кунида шояд айлаб мани шафоат,\nДўзахда куймасам ман ота - онам бирла.\nАвлодларимға, ё раб, тавфиқ1 бер ҳидоят.\nДунёда айш қилсун роҳи қавом бирла.\nБул ерда ҳамдам айлаб қуръон элиға, ё раб,\nУл ерда ҳамроҳ этгил суҳби киром бирла.\nБобо калонларимни, момокалонларимни,\nРаҳматга хос қилғил ғуфрони ом бирла.\nСан подшоҳи аъзам ҳукмингда йўқ шеригинг,\nДаргоҳингга баробар хожа ғулом бирла.\nҚурбингга ким етишгай, маълум эмас кишига,\nБу йўлда курд баробар ибни Ҳумом бирла.\nАфв эт гуноҳимизни қуръонни ҳурматидин,\nҚилдим санга василат хайрул калом бирла.\nБизни қилиб мушарраф дийдорингга илоҳим,\nБергил қароргоҳи дорус салом бирла.\nРад қилмағил худоё, ҳар эрта кеч Лузумий,\nОчса қўлин дуога, ажзи тамом бирла.\n1. тавфиқ-ар - мадад. 28\nЭ худоё, қил ҳидоят бандаи гумроҳман,\nКошки бўлсам эдим тавфиқ ила ҳамроҳман.\nБори умрим зое этдим фисқу исёнлар била,\nҚилмайин қуллуқ сани даргоҳинга, э шоҳ ман.\nСоч оқариб, тан қариб гумроҳлик ортар манга,\nБир дам ўз феъли бадимдин бўлмайин огоҳман.\nХалқ аро мандек забун бўлгаймикин тонгла куни,\nҚилмишимга кўра гар тортсам жазолар оҳман.\nОдам авлодин ичинда ҳеч ким етмас манга,\nФисқ майдонида ўтгай гоҳ иблис, гоҳ ман.\nЛек фарқ улдирки, ул ноумиду ман умидвор,\nКўтариб дасти таъма фазлинга, ё Аллоҳ, ман.\nҚилма рад, ё раб, гуноҳдин бош кўтариб бир замон.\nАйласам зори агар даргоҳинга ногоҳ ман.\nКалмаи улёга боғлаб эътиқодимни тамом,\nДаст умидим дарозу тоати кўтоҳман.\nРаҳматингдин қилмагил Абдулҳамидни ноумид,\nҲарна бўлсам уммати Муҳаммад Расулуллоҳман.\nЁ раб, гуноҳим беадад, ман йиғламай ким йиғласин,\nҚилган ишим бориси бад ман йиғламай ким йиғласин.\nНафсим учун овораман амринг тутолмай бораман,\nДаргоҳинга юз қораман ман йиғламай ким йиғласин.\nЁшим гуноҳлар ахтариб ўтди, бу кун келдим қариб,\nДаргоҳинга ҳам ёлбориб, ман йиғламай ким йиғласин.\nУмрим бўйи юрдим саёқ бўлғай гувоҳим қўл-оёқ,\nГар урсалар ўтлиғ таёқ, ман йиғламай ким йиғласин.\nЖон олгучи келса агар шайтон солур юз шўрушар,\nҲибз этмасанг ўзинг магар, ман йиғламай ким йиғласин.\nЁрон таним гўрга тиқар, раҳм этмасанг гар ер сиқар,\nБир кун яна гўрдан чиқар, ман йиғламай ким йиғласин.\nКирсам қоронғу гўрга муҳтож бўлурман нурга,\nЛутф этмасанг ёрурга, ман йиғламай ким йиғласин.\nМункар - накр кирса шитоб, дининг на деб, қилса хитоб,\nБеролмасам тўғри жавоб, ман йиғламай ким йиғласин.\nОлдимда кўпдир тоғлар, йўллар узоқ тайғоқлар,\nБир-бирга боқмас чоғлар ман йиғламай ким йиғласин.\nМаҳшарда эллик минг йил музтар бўлиб тургайлар эл,\nЁраб ўзинг қилгил енгил, ман йиғламай ким йиғласин.\nБоқмас ота ўғлига ҳам ҳар кимни ўз бошида ғам,\nГар қилмасанг ўзинг карам, ман йиғламай ким йиғласин.\nДерлар ҳамма во ҳасрато Нуҳу Халил, Одам ато,\nҲазрат дегай во уммато, ман йиғламай ким йиғласин.\nУл кун манга ул ҳазратим солса назар хуш давлатим,\nЙўқ деса сандек умматим, ман йиғламай ким йиғласин.\nУл кунда эл икки фариқ бўлгай анга икки тариқ,\nҚай бириман билмам аниқ, ман йиғламай ким йиғласин.\nУл кун таниғлик Жулм эли пешонасидин белгили,\nБўйнига боғларлар ғули, ман йиғламай ким йиғласин.\nЁраб Лузумий ёрлиғ, сандин тилар ғамхорлик,\nГар қилмасанг ғаффорлиғ, ман йиғламай ким йиғласин!\nОч йўлим, ё раб!\nОч йўлим ё раб ўзинг то излайин ман ёрни,\nҲазратига юзланиб тарк айлайин ағёрни.\nҲар қадамда бодаи шавқин ичирким маст бўлиб,\nБилмайин гулдин оёғимга қадалган хорни1.\nМан жунун бозорида қўлга тутиб синган сапол,\nБир қадаҳ майга сотай номус бирла орни.\nРавза тупроғин кўзимга сургали ман зорман,\nҚўймағил бу музтариб аҳвол ила ман зорни.\nНияту ҳижрат қилиб кетсам диёру ёрдан,\nХотиримдин маҳви қил фикри диёру ёрни.\nАввало қилсам тавоби каъба жону дил била,\nСўнг зиёрат айласам ҳар жойи файз осорни.\nМаккадин то равзага боргунча оҳу зор ила,\nҲар қадам жойига сурсам бул қаро рухсорни .\nМан Ҳиро тоғига бориб кўзларимдин ёш тўкиб,\nКўрсам эдим Аҳмади Мухтор кирган ғорни.\nҒор оғзида ётиб қитмир янглиғ йиғласам,\nЎқиб - ўқиб Сония иснайн из ҳумо пилғорни.\nУл Уҳуд тоғида қон тўккан шаҳидлар бошида,\nТўксам эдим қатра-қатра ашки оташ борни.\nСўнг Мадина шаҳрига бориб юриб бошим билан,\nКошки қилсам зиёрат Аҳмади Мухторни.\nГоҳ Макка, гоҳ Мадина шаҳрида манзил тутиб,\nКаъба завқи, равза шавқи бузса истиқрорни.\nМан бу ғурбат бирла қайси чўлда қолсам яхшироқ,\nЛойиқи баъқи демам Лузумий бадкорни.\nХудоё, бандаи бечорадурман,\nҲамиша нафс ила оворадурман.\nҚилолмай амрингни мингдин бирини,\nНавоҳийни бориға борадурман.\nДеса эл тоатим қилғил қабул, ман\nГуноҳим кеч деб ёлборадурман.\nХудоё сақлағайсан дўзахингдин,\nБиҳиштинг сўрғоли юз қорадурман.\nАгар ғаффорлиғинг айни муродим,\nВа гар қаҳҳорлиғинг бечорадурман.\nҲама даргоҳингга тоат кетурса,\nМани мискин қуруқ қўл борадурман.\nЮрагим қалтирар rap эсласам қилган гуноҳимни,\nВале таскин этарман ёд этиб фазли илоҳимни.\nГувоҳим қўл оёғим бўлса ҳам қандағ қилур мардуд,\nМани “лотақнату минраҳматилло”дек гувоҳимни.\nГуноҳимни бари маълум анга, аммо бирин очмас,\nҚилур шарманда дўстлар билса мингдин бир гуноҳимни.\nМани кори табоҳимдин ўзим шармим келур ё раб.\nЭсиз табъим начук севган ўшал кори табоҳимни.\nЎшандоғ русиёҳман ёпмасанг гар пардаи афвинг,\nҚилур маҳшар эли нафрат кўриб рўйи сиёҳимни.\nҚўйиб сан бошима лутф ила мўминлиғ кулоҳини,\nУмидим шулки олмайсан, бошимдан бу кулоҳимни.\nЛузумий, подишоҳлар берганини қайтиб олмайдур,\nГумоним йўқки, олғай деб ҳақиқий подишоҳимни.\nОҳ ким, ёшу қари бағрин фикор этган ўлим,\nҚолдириб тупроқ аро беихтиёр этган ўлим.\nНе азиз бошларни ер остида хор этган ўлим,\nТанларини тўъмаи ҳар мўру мор этган ўлим.\nДаф этарга чораси йўқ бемадор этган ўлим.\nЗулм элидек ҳар тарафга тўп-тўп аскар тўкмайин,\nХастайи бечорага жаллод янглиғ чўкмайин.\nБош кесилмай, ич ёрилмай жома чокин сўкмайин,\nТиғсиз, ўқсиз кишини қатра қонин тўкмайин,\nЎлдириб ўз қудратини ошкор этган ўлим.\nАввалу охир ўтибдур қанча бир соҳиб замон,\nФайласуф, доно ҳакимлар чоралар қилди ҳамон.\nДори - дармон топдилар ҳар дардга аммо бегумон,\nҲеч қутулған йўқ ўлим чангалидин яхши-ёмон,\nШер янглиғларни чун тулки шикор этган ўлим.\nТуғдириб дунёда аввал қанча кунлар кулдириб,\nШодлиғ бирла кўнгиллар косасини тўлдириб.\nҒунчадек очилмайин дасти қазодан юлдириб,\nЖондин ортиқ нозанин ёшларни охир ўлдириб,\nЙиғлатиб ота-онасин зор-зор этган ўлим.\nФойдаси йўқ айламак юз минг фиғону оҳни,\nҚайтарилмас карвони ҳаргиз ушбу роҳни,\nХалқ аро манманлик этган қанча золим шоҳни,\nХалқ қони бирла тузган анча ишратгоҳни,\nХонадону хонумонин тор-мор этган ўлим.\nНав жувонлар қоматин бори қазодин толдириб,\nГардани узра ажал сайёдиға дом солдириб.\nИлгидин барча инону ихтиёрин олдириб,\nҚанчаларни ўлдириб, авлодларин ёш қолдириб.\nЗорлатиб ҳар бир кишига интизор этган ўлим.\nШўр кўп чекдим, ўлимдек шўр нарса кўрмадим,\nЭл кўзига бу сифат мастур нарса кўрмадим.\nЛек мундоғ маълуму машҳур нарса кўрмадим,\nЭй Лузумий, ман ўлимдек зўр нарса кўрмадим.\nҲар қаю хозиқ табибни бедимор этган ўлим.\nТурли тилда турли лафз ила бўлур отинг шуруҳ ,\nАраб Аллоҳ, форс Яздон, турк Тангри, рус Бўҳ.\nТурфа Холиқсан, кўрунмай элга қилдинг ошкор,\nҚудратинг сувдин ясаб суврат кесакка берди руҳ.\nКўкдин иссиқ - совуқ ёмғур ила таъмин этиб,\nХалқни ризқи учун ер куррасин қилдинг сутуҳ.\nЕрда турлук ганж пайдо қилдинг эл ҳожатиға,\nҲар замон аҳли қилур ўз жахдича кашфу футуҳ.\nҲар хил ашжорлар яратиб, мевалар бердинг анга,\nТаъмуҳо ғайри шабиҳин риҳухо мискун йафуҳ.\nНеъматинг шукрин қилолмас ҳеч ким гар бор анга,\nСавми Довуд, сабри Айюб, ашки Яҳъё, умри Нуҳ.\nЧиқмас эрди бу сифат сўзлар Лузумий табъидин,\nБўлмасайди фазлу лутфингдин анга файзу футуҳ.\nХудоё, дардима ўзинг шифо бер,\nБелимга қувват, кўнглимга сафо бер.\nҲама аъзоларимни соғ қилғил,\nТилимга нутқу, кўзимга зиё бер.\nОёғу қўлларим қилғил саломат,\nҚулоғу бошима ақли расо бер.\nМанга жуфт этдинг ўзинг Ойжамолни,\nМанга бер умру саҳҳат, ҳам анга бер.\nУзоқ тунларда уйқудин кечиб ул,\nМани дардимга боқди ҳақ анга бер.\nНеча йил сенга шукр айлаб яшайлик,\nАни ҳам дардига ўзинг шифо бер.\nДуога очса қўл Абдулҳамидинг,\nДер “омин” Ойжамол, раҳмат анга бер.\nШерикдир ўғли Аҳмаджон дуога,\nКичикдур бегуноҳ, ҳиммат анга бер.\nҲамма авлодларим умрин узун қил,\nБарига илм бахти бебаҳо бер.\nШоҳ бўлу моҳ бўл ер остидур жойинг сани,\nАйланур мотамға бу тўю томошойинг сани.\nБир қоронғу гўрда ёлғиз ётурсан эрта кеч,\nКўргали ҳолинг келолмас даданг-у ойинг сани.\nЭй, қоши қундуз, кўзи оҳу, дариғо бир куни,\nТўкилур ер остида зулфи суман сойинг сани.\nБулбуло, чекма фиғон беҳуда бу гуллар учун,\nСўлдирур боди хазон охир бу раънойинг сани.\nДавлату иқболингга фахр этма, эй шоҳи жаҳон,\nАйланур навбат билан чун бода паймойинг сани.\nЭй Лузумий, қолмағайсан ер юзида оқибат,\nЙўқ ажаб қолдирса ҳақ ёзган бу иншойинг сани.\nЭй кўнгил, кўклам чиқиб ўтлар кўкарди боқ - боқ,\nГул очилди тоғ аро қизил - қизил ҳам оқ - оқ.\nҲар тараф ҳар қайси қуш ўз кўйига айлар наво,\nБир тараф булбул фиғону бир тараф зоғ ғоқ - ғоқ.\nКўкда турналар учарлар нағма чолиб қу - қу,\nТоғда каклик қичқирурлар бир - бирига қоқ - қоқ.\nШод эмас бир жонивор йўқдирки, ҳатто сувга боқ,\nБалиқ ўйнар шўлп - шўлпу, бақа сўйлар воқ - воқ.\nҒозу ўрдак шодликдин қичқиришиб жоғ - жоғ.\nЎйнашурлар, куйлашурлар жониворлар жуфт - жуфт,\nЗайнаб элда, мен Сибирда йиғлашурмиз тоқ - тоқ.\nЭй худо, қолдик жудолик кечасида зор - зор,\nЛутф этиб вуслат чароғин ўртамизга ёқ - ёқ.\nЭй Лузумий, йиғлама яхши - ёмон иш тангридин,\nЙўқ ажаб, бўлса карам, бир кун куларсан чоқ - чоқ.\nЛа илоҳа иллоллоҳ\nЭй кўнгил бўлиб огоҳ,\nДилга тил қилиб ҳамроҳ.\nСидқ бирла эт ҳар гоҳ,\nЛа илоҳа иллоллоҳ.\nИймон ислом уруғи.\nТилда тотлиғ мавзуни,\nЖонга роҳат мазмуни.\nТилни лағудин сақлар,\nҚаро кўнгилни оқлар.\nГўр ичинда ҳамроҳи.\nМаҳшар куни гувоҳи,\nАбдулҳамид, иқрор эт,\nТасдиқ анга ёр эт.\nҲар эрта - кеч такрор эт,\nДилимда меҳри маҳрўи Муҳаммади Расулуллоҳ,\nТилимда зикри хушхўи Муҳаммади Расулуллоҳ.\nСаҳарда уйғониб кирсам чаманға файзи ҳақ бирла,\nДимоғимга кирар бўйи Муҳаммади Расулуллоҳ.\nКарам бирла насиб этса илоҳим завқи - шавқ ила,\nҚани қилсам сафар сўи Муҳаммади Расулуллоҳ.\nСочиб ёшим супурсам кирпик ила шукрлар айлаб,\nМадина шаҳрида кўйи Муҳаммади Расулуллоҳ.\nНеча бор уйқуда кўрдим жамолини ажаб йўқким,\nКўролсам тонгла кун рўи Муҳаммади Расулуллоҳ.\nБўлиб маҳшарда муҳтожи шафоат зор-зор йиғлаб,\nҲама эл айлар орзўйи Муҳаммади Расулуллоҳ.\nҚиёматда қаро юзинг Лузумий тангри қошида,\nАжаб йўқ ювса обрўи Муҳаммади Расулуллоҳ.\nШафоат, ё Расулуллоҳ\nГуноҳкор умматингман, қил шафоат, ё Расулуллоҳ,\nАгарчи қилмадим комил итоат, ё Расулуллоҳ.\nВа лекин меҳри ҳақдин сўнгра меҳринг жонима жондур,\nМанга йўқ бундин ўзга ҳеч бизоат , ё Расулуллоҳ.\nЧунон расво эрурманким, вужудимдин бўлур зоҳир,\nГуноҳ узра гуноҳ соат ба соат, ё Расулуллоҳ.\nУмидимдир шафоатдин агар чандики дерлар ким,\nОлолмас ҳосил ул экмас зироат, ё Расулуллоҳ.\nДемишсанким, шафоат айларам аҳли кабоирни,\nСаҳоба қилдилар сандин ривоят, ё Расулуллоҳ.\nБунга фахр айларам ким бўлмишам аҳли кабоирдин,\nАгарчи бўлмадим ман аҳли тоат, ё Расулуллоҳ.\nҚани сурсам қаро юзим муборак остонингга,\nБериб тангрим манга бул иститоат , ё Расулуллоҳ.\nЛузумий арз этар ўз эҳтиёжини умид айлаб,\nИноят ҳакдину, сандин шафоат, ё Расулуллоҳ.\nДилимда меҳри маҳрўйи Муҳаммад,\nТилимда зикри хушхўйи Муҳаммад.\nСаҳарда уйғониб кирсам чаманга,\nДимоғимға келур бўйи Муҳаммад.\nКарам бирла насиб этса илоҳим,\nҚани қилсам сафар сўйи Муҳаммад.\nСочиб ёшим супурсам киприк ила,\nМадина шаҳрида кўйи Муҳаммад.\nНеча бор уйқуда кўрдум ажаб йуқ,\nКўролсам тонгла кун рўйи Муҳаммад.\nБўлуб маҳшарда муҳтожи шафоат,\nҲама эл айлар орзуи Муҳаммад.\nҚиёмат кун қаро юзунг Лузумий,\nАжаб йўқ ювса обрўйи Муҳаммад.\nЗиҳи пайғамбари шаккар забонсан, ё Расулуллоҳ,\nҲадисинг жон каби жонимга жонсан, ё Расулуллоҳ.\nОтам бирла онам санга фидо бўлсин ки умматга,\nОта бирла онадин меҳрибонсан, ё Расулуллоҳ.\nСўзингни ҳар бири дурри саминдур аҳли маънига,\nБасоҳатда балоғатда ягонасан, ё Расулуллоҳ.\nЕтимликда етимлик бўлди илминг кўрмайин мактаб,\nКи сан алломайи мўъжиз баёнсан, ё Расулуллоҳ.\nҲама дунё эли санга итоат қилмоғи лозим,\nКи сан пайғамбари охир замонсан, ё Расулуллоҳ.\nТенг олмас ҳеч пайғамбар санингла қурби рибъатда,\nКи сан ул тоири арши ошиёнсан, ё Расулуллоҳ.\nЛузумий таъбига қувват бўлур наътинг фуюзидан ,\nЛузумий тўти, сан шакарзабонсан, ё Расулуллоҳ.\nРасулуллоҳ сўзининг бори чиндур,\nГувоҳи тангри “раббил оламиндур”.\nЛабидин чиқмаған беҳуда сўз ҳеч,\nСўзини ҳар бири дурри саминдур.\nҲиёнат бўлмаған содир кичикдин,\nДеганлар эл Муҳаммади аминдур.\nҲама динни қилибдур дини мансуҳ1,\nКи ҳақ наздида дини ислом диндур.\nЎзича қилмаған бир ҳукми ҳаргиз,\nҲамиша олдида Жибриламиндур.\nУмид айлар ҳама андин шафоат,\nНечунким “раҳматан лиллоламин”дур.\nЛузумий фахр этар умматлиғига,\nАгарчи уммат ичра камтариндур.\nЁ Расулуллоҳ, жамолинг кўрғали муштоқман,\nОстонангга юзимни сургали муштоқман.\nКўксима илгим қўйиб таъзим ила айлаб салом,\nРавзаи покингда йиғлаб тургали муштоқман.\nҲам Абубакру Умарга сидқ ила айлаб салом,\nСўнг Бақеъ1 бориб ёшим оқтургали муштоқман.\nГоҳ Макка, гоҳ Мадина чўлида жавлон қилиб,\nЗавқи шавқинг бирла жон топширгали муштоқман.\nДер Лузумий, лойиқи Бақеъ эмас, жисмим мани,\nОни қайси даштда қолдиргали муштоқман.\nЁ раҳматан лил оламин, чекдинг мудом уммат ғамин,\nБаъсадгача эл дедилар отинг Муҳаммади амин.\nЭй, саййиди олий насаб, сандин шараф топти араб,\nОлам олур сандан адаб, ҳар бир сўзинг дурри самин.\nМусо қилибдур орзу, Исо қилибдур гуфтигў,\nТавроту инжил жустижў, таърифу тавсифинг ҳамин.\nҲақдин келиб қуръон санга, бурхони олий шон санга,\nТаълим учун ҳар он санга “иқраъ” деди Жибрил амин.\nСансан расули - инсу жон, пайғамбари охир замон,\nКўнглимда йўқ зарра гумон, ҳақ бирла айларман ямин.\nРавзангни кўрсам кошки, йиғлаб югурсам кошки,\nСаҳнин супурсам кошки, киприк била сочиб намин.\nШод эт шафоатгар бўлуб, маҳшар куни музтар1 бўлиб,\nТурсам сўқуру кар бўлуб, чекиб гуноҳим мотамин.\nОсий Лузумий, ё расул, ўз феълидин доим маълум,\nУмматлиғин қилғил қабул, ё раҳматан лил оламин.\nЭрурман жисму жоним бирла муштоқи расулуллоҳ,\nКўзимға сурма қилсам, кошки тупроқи, расулуллоҳ.\nКамоли иштиёқингдан ҳамиша шавқи завқ ила,\nЭтарман халқ ичинда васфи ахлоқи расулуллоҳ.\nҚиёмат офтобин иссиғидин сақласанг, ё раб,\nБошимда соябоним бўлса байроқи расулуллоҳ.\nҚиёмат кун бўлур маълум ани ортиқлиғи элга,\nНабилар филмасал сут бўлса, қаймоқи расулуллоҳ.\nРисолат боғини нозик ниҳоли Фотима шоҳи,\nҲасан бирла Ҳусайндур икки яфроқи расулуллоҳ.\nҲама мўъмин кўзини нури десам лойиқ-у лозим,\nНечунким иккисидур нури аҳлоқи расулуллоҳ.\nРасулуллоҳ дединг, кимдур десалар, эй Лузумий, айт,\nМуҳаммад ҳазратиға, қолди итлоқи, расулуллоҳ.\nЗиҳи шоҳи қурайши Ҳошимий дерлар насаб анга,\nАжам ҳукмига мунқоду мутиъ бўлди араб анга.\nМуҳаммад ибн Абдуллохдур оти етим бўлуб,\nДабистони ҳақиқатда берилгандур адаб анга.\nКичикдин хосият кўб кўрунур эрди қудум идин,\nҚуруқ хурмо дарахти кўкариб битти рутаб анга.\nНубувват офтоби жабҳасида кўринур эрди,\nНачук тоқат қилолсун кўршапардек бу лаҳаб анга.\nҲаммадин илгари тангри яратиб сўнг юборибдур,\nКи динин то қиёмат қолмоғи дерлар сабаб анга.\nЮзи ойинаи ибрат дили ганжинаи қудрат,\nСўзини бориси ҳикмат, ҳаром беҳуда гan анга.\nҲама ўтган набилар орзу қилмиш жамолини,\nМасиҳо мужда лаб элга-у, Мусо ташна лаб анга.\nМуяссар бўлса, ё раб, кошки ул шоҳни қурби ,\nҚараб даргоҳида турсам итидек эркалаб анга.\nШафоат чоғи ёд эт, ё расулуллоҳ, бу осийни,\nОти Абдулҳамид, лекин Лузумийдур лақаб анга.\nЁшлиғдин Мустафога ёр бўлган бу Бакир,\nМустафо ёнида ҳарбор бор бўлган бу Бакир.\nАфзали уммат имомун муттақий Сиддиқ лақаб,\nҲарна этса Мустафо иқрор бўлган бу Бакир.\nАҳли тарих, аҳли тафсир бориси бил иттифоқ,\nСонияснайн из ҳумо филғор бўлган бу Бакир.\nМустафодин сўнгра Асҳоб иттифоқ айлаб анга,\nЖонишини Аҳмади Мухтор бўлган бу Бакир.\nЎн ердин ҳарб очилди зўр душман эрдилар,\nҒайрат айлаб борига тайёр бўлган бу Бакир.\nОлтмиш уч ёшида ул жонин баҳақ таслим этиб,\nЖаннатул фирдавсга сайёр бўлган бу Бакир.\nАввали бу жаҳл ила ўзини ёр этган Умар,\nМустафо бошин олурни ихтиёр этган Умар.\nИлгига олиб қилич, йўлда қилиб юз дағдаға,\nМустафо олдиға келгач, жон нисор этган Умар.\nШул замон иймон кетуриб бетаваққуф' Каъбада,\nСиндириб бутлар, азонни ошкор этган Умар.\nАҳли ҳижратлар Мадина сори яшрин2 кўчсалар,\nКўчмагини барча элга иштиҳор3 этган Умар.\nКўп вилоятлар ани фармони бирла фатҳ ўлиб,\nРум ила Форс аскарини тор - мор этган Умар.\nБу Бакирдан сўнг ҳалофат маснадида4 ўлтируб.\nЭлга хукмин адл ила лайлу наҳор этган Умар.\nСуҳбатидин маст бўлиб иймон ила Рум - элчиси,\nХизматидин кетмайин тарки диёр этган Умар.\nХутбада “ё Сория” деб қичқириб Мадинада,\nФорс ерида сорияни барқарор этган Умар.\nҚул ҳуқуқин зое этмасдин Фаластин йўлида,\nГоҳ ўзи, гоҳи қулин тева сувор этган Умар.\nОлтмиш уч ёшда шаҳодат5 шарбатини нўш этиб,\nАзми жазми равзаи дорул қарор этган Умар.\nОфарин, юз офарин бирла Лузумий завқ ила,\nВасфини тарихлардин ихтисор6 этган Умар.\nСоҳиби ҳилму ҳаё Усмони зуннурайн эрур,\nМаъдани илму зако Усмони зуннурайн эрур.\nМустафога байъат1 этгач ўнг қўлини сақлаган,\nАвратидин доимо Усмони зуннурайн эрур.\nМустафони икки нури чашми бирла жуфт ўлиб,\nМустафо бўлған ризо Усмони зуннурайн эрур.\nВақф қилган ғозиларга беш юз оту туя,\nМахзани жуду2 сахо3 Усмони зуннурайн эрур.\nШунча моли бирла анга йўқ ҳисоби тонгла кун,\nДедилар ҳақ Мустафо Усмони зуннурайн эрур.\nУл Умардин сўнг хилофат маснадида ўлтуруб,\nЭлга бўлган муқтадо4 Усмони зуннурайн эрур.\nЭй Лузумий, ою йил тарихлардин сўйласанг,\nВасфини бўлмас адо Усмони зуннурайн эрур.\nЁшлиғдин куфр аҳлидин жудо бўлган Али,\nДаст парварди Муҳаммад Мустафо бўлган Али.\nЛайлатул ҳижрат Расулуллоҳ фирошида ётиб,\nМустафога жони дил бирла фидо бўлган Али.\nЕтти тоқ узра малоиклар никоҳ эълон этиб,\nЖуфти поки Фотима хайруннисо бўлган Али.\nБадр жангида биринчи дафъа эрлик кўрсатуб,\nДушманини тулки қилиб шери худо бўлган Али.\nЖанг майдонида доим хасмига ғолиб бўлиб,\nШаънида ворид ҳадиси лопато бўлган Али.\nМустафодин ғазваи Хайбарда “каррор” исм олиб,\nЛашкари исломға соҳиб ливо бўлган Али.\nТавқаи дарвозаси хандақ уза кўприк бўлиб,\nИлгидин иккинчиси бир ўзга жо бўлган Али.\nОлтмиш уч ёшда шаҳодат шарбатини нўш этиб,\nҲукми ҳақдин азими дорул бақо бўлган Али.\nЁшликдин қувиблар ишқини дард парвардиман,\nОдат этдим дард ила гўёки хублар дардиман.\nҚайда кўрсам бир гўзал ёрим жамолин эслатур,\nОнинг учун ҳар гўзал кўрсам жамолин гардиман.\nМубталои ишқман олам билур расволиғим,\nДард аҳли ҳомушу бедардларни вирди'ман.\nХалқаро расволигим соат ба соат ортилур,\nГарчи расво кўп вале расволар ичра пардиман.\nМанга расволик йўлин ҳардам Фузулий кўрсатур,\nКеча-кундуз ман ани ҳамсуҳбату ҳамдардиман.\nГар Навоийни манга устоз десам ёлғон эмас,\nЯъни ман шогирдини шогирдини шогирдиман.\nИшқда эл таънига сабр айламак мардлар иши,\nЭй Лузумий, рост айтсам ман бу йўлни мардиман.\nЗиҳи1 маъшуқи яктосан шажардан2 то ҳажар3 ошиқ,\nДагул танҳо малак шайдо эмас ёлғиз башар ошиқ.\nСочинг сунбул севар сарви равон қолдинг қамар ошиқ,\nЎлур рухсоринга кун лаълинга гул барг этар ошиқ.\nСанга ўксик да гул кўкдан энар ердан битар ошиқ.\nКетиб ҳушим танимдан ўлди гўёки тани ҳуснинг,\nКеракмас ўзга равшан они севган равшани ҳуснинг.\nЧекар кўнглим фиғонлар ҳам чи булбул гулшани хуснинг,\nБанга махсуд тарки ишқ эди ваҳ ким бани ҳуснинг,\nЎлиб кун-кундан афзун қилди кун-кундан батар ошиқ.\nҚапунги ёстанурдин ҳайру шар4 аҳлини ман этма,\nКи ҳони илтифотингдан гузар аҳлини ман этма.\nУмидин касма лутфингдан башар аҳлини ман этма.\nТомошаи жамолингдан назар аҳлини ман этма.\nНа суд5 ул ҳуб юздан ким анга қилмас назар ошиқ.\nБани бир жилва бирла айласанг шому саҳар хуррам,\nҚани қилсанг бани кулбам сари айлаб гузар хуррам.\nОёғинг тупроғи етса банга бан ул қадар хуррам,\nЧаманда пой бўсангдан ўлибдур сабзалар хуррам.\nҲамон бир сабзача ўлмоғи оламда етар ошиқ.\nҚул ўлдим чора йўқ зулфинг банга тахдуқда, э золим,\nИчу тошим ёнур сан ишқ ўтин ёқдуқда, э золим.\nКулурсан кўзларимдан қонли ёш оқдуқда, э золим,\nҚилурсан бинг жигар қон ҳар ёнга боқтуқда, э золим,\nНа боқмоқдур бу ҳар дам хондан олсин бир жигар ошиқ.\nСани зулмингдин, э дилбар, киши йўкдирки қон ютмас,\nКи йўқдир сандан устунким, на қилсанг ҳеч ким кутмас.\nКи чўҳтур зулм эли, аммо ки сандин ҳеч ким ўтмас,\nҚирарсан аҳли ишқи дуталам кимса алинг дутмас,\nНа ишдир бу керакмазми санга, э симбар, ошиқ.\nЛузумий, юз алам чексанг бирин фош этма ҳамроҳа,\nҲама дарду ғаминг ҳар эрта-кеч маълумдир ул моҳа.\nҲамиша сабр - тоқат қил агарчи солсалар чоҳа,\nНа парвона дурар бир шуълая на шамъи бир оҳа,\nФузулий сонмаким бинг зар санга оламда ҳар ошиқ.\nҚоматингтак сарви юзингтак гули гулзор йўх,\nДилбаро дунёда сантак бир гўзал дилдор йўх.\nДилрабо чўхдир вале сантак сучук гуфтор йўх,\nЛабларингтак лаълу, лафзингтак дури шаҳвар йўх,\nЛаълу гавҳар чўх лабингтак лаъли гавҳар бор йўх.\nАввал обрўнгдан ўзинг кўксима отдинг ўқтию,\nСўнгра лутфинг банга озу ўзгаларга чўхдию,\nХони васлингдан бани бечора оч эл тўхдию,\nСандан этман дод, жавринг вор меҳринг йўхдию,\nМасти завқи шавқинг ҳам бирдур ёнимда вор, йўх.\nЎртанур душман агар эшитса оҳи сардими ,\nРаҳм қилмассан кўриб ҳар лаҳза рўи зардими .\nҚилмасанг ўзинг иложин дарди дил парвардими,\nКима изҳор айлаям билман бу пинҳон дардими,\nВор юз бинг дарди пинҳон, қудрати изҳор йўх.\nКима давлат қўнса анга хизмат этмиш олами,\nБеваю бечорага кам шафқат этмиш олами,\nКони ибратдир жаҳон беибрат этмиш олами,\nДаҳр сармасти шароби ғафлат этмиш олами,\nБунча сармастинг томошасина бир ҳушёр йўх.\nҲоҳ яхши, ҳоҳ ёмон ҳар кимса машғули амал,\nМаълум ўлмас кимса мардуд кимса мақбули амал.\nКетма ўздан ўлма гўё кимса мавсуми амал,\nХалқи мадхуш айламиш хоби шаби тули амал,\nСубҳи тахқиқи аломатина бир бедор йўх.\nКотиби заррин қаламлар йўх деман кошонада,\nКокили печида хамлар йўх деман жононада.\nСоқии жоми ситамлар йўх деман майхонада,\nСурати зебо санамлар йўх деман бутхонада,\nВор чўх, аммо санга бинг зар бути хунхор йўх.\nШўх чашмим бери десам, бори ҳо нори ўлур,\nШафқати ўлсин десам, бил акси озори ўлур,\nЭй Лузумий, ғурбат аҳлин кимса йўх ёри ўлур,\nЭй Фузулий, саҳлидур ҳар ғамки ғамхори ўлур,\nҒам будирким, банда бинг ғам вор, бир ғамхори йўх.\nҲарчанди ёр йироқда бўйи димоғда фоеҳ,\nФикрим анга ситойиш , зикрим анга мадоеҳ,\nШавқи тамом бирла ўл ул диёра соеҳ,\nУл мушкибў ғизола ихлоғим айла лоеҳ,\nБаллиғ сабо саламан миски ятар равоех.\nСайр айлаюб манозил, тайр айлаюб марохил,\nҲоҳ баҳру, ҳоҳ соҳил ҳеч ерда дутма манзил,\nЖахдингги айла комил, махсудинг ўлса ҳосил.\nЎлғач ҳабиба восил бандан ҳам ўлма ғофил,\nЛотақда ир расоил латактумус сапоеҳ.\nФурсат топиб замони ўлса насиб ёни,\nОҳиста бан гадони ҳолимдан эт баёни.\nБу қисқа достони ҳардам кўринур они,\nЮзда сиришки қони сўйлар ғами ноҳони,\nҚат тазҳарул маони калхатти фил лавоеҳ.\nБағринда доғи пинҳон ҳардам кўзим дўкар қон,\nГар чексам оҳу афғон айб этмас аҳли ирфон,\nЙўҳ боки этса нодон эл ёри бирла ҳамхон,\nБан мубталои ҳижрон бандан йироғ жонон,\nВал умру кайфа мокон мислар риёҳи роеҳ.\nЭтмас Лузумий ҳеч ер тан этса ёру ағёр,\nЗулфин кўриб баякбор ўлди анга гирифтор,\nБоғланди чора ночор беҳуда сўз надаркор.\nИшқин Фузулий зор тарк этмак ўлди душвор,\nЁ орифо, бимосор ло туксирин носоеҳ.\nНавоий ғазалига муҳаммас\nҲама пасту баландга ҳукми доро,\nБўлиб ҳукминг равон парвардигоро,\nҲама сандин тилар ҳожат бароро,\nИлоҳо, подшоҳо, кирдикоро,\nОчуқ санга ниҳону ошкоро.\nАгарчи яхшига бўлсанг тавалли,\nЭмас ноумид сандан журм1 аҳли.\nFофур отинг била берсанг тасалли,\nСобур исми била қилсанг тажалли,\nҚилиб намрудға юз минг сироро.\nҲама оламга сан султони акбар,\nЖаҳон султонлари наздингда чокар,\nFуломи камтаринингдур Скандар,\nЙўлинг тоши эрур ёқуту аҳмар,\nЭшигинг тийра гарди мушкисоро.\nХудовандо, ўзингсан моликул мулк,\nБировга лутф қилсанг тўтиюл мулк,\nБўлур гарчи фақир ул соҳибул мулк,\nҚачонким зоҳир этсанг танжаул мулк,\nСкандарни бўлуб мағлуби Доро.\nҚаю мискин топар ёнингда толе,\nБерур ер хони эҳсонингда толе,\nБўлур чун ой айвонингда толе,\nСуҳо бўлса шабистонингда толе,\nБўлур юзи қуёшдек оламаро.\nХуш ул ким яхшилик отига қолмиш,\nНа ул ким даҳр офатига қолмиш,\nЛузумий ҳирс шаҳватига қолмиш,\nСен ўлмай хизрира чиқмоқни ёро.\nИкковини тили йўқ узр этарга,\nГуноҳдин ўзга йўқ олиб кетарга,\nСавоби йўқ саҳифага битарга,\nҚиёмат кун гуноҳин авф этарга,\nРасулингни шафиъ эт кирдикоро.\nНиятинг гар тўғри бўлса, шапка дастор бирла тенг,\nНиятинг гар эгридур тасбеҳ зиннор бирла тенг.\nҲар кишига сурати бирла баҳо бермак хато,\nРангда бир бўлса ҳам балиқ эмас мор бирла тенг.\nЗоҳиди худбин ўзин ринд аҳлидин ортиқ билур,\nКим дегай қанду навот маънида муз қор бирла тенг.\nКим ўзин тутса улуғ бўлғай кичиклардин кичик,\nТоғ улуғ тоши эмас дарёда дурбор бирла тенг.\nЭй Лузумий, қўшма шоирлар қаторига ўзинг,\nКим эмас чумчуқ сайд этмакда шунқор бирла тенг.\nЭй кўнгил, биз одамилар боримиз ер ошидур,\nОдамилар қонидин тўлған ичу ҳам тошидур.\nҲар чечак гулзор ичинда бир шаҳидни қонидур,\nҲар кесак девор ичинда бир азизни бошидур.\nВо дариғ, юмшоқ тўшакда ухлаган нозик бадан,\nОқибат ер остида ётиб чирур ёнбошидур.\nФарқ этиб бўлмайди биллоҳил азим ҳар иккисин,\nЁтган ул тупроқ аро қулдирми ё бек тошидур,\nБул жаҳон дарвозасидин ҳар киши ёлғиз кетар,\nЛек қилган яхшилик ул бандани йўлдошидур.\nДаҳр боғини ҳақиқий бир гули йўқ тутгали,\nИмтиҳон учун бу ранг берган қазо наққошидур.\nЭй Лузумий, ҳеч ким қолмас мухаллад даҳрида,\nБилмадимким на учун элни уруш толошидур.\nБул жаҳон маъмураси маънида бир вайронадур,\nҲар куни минг-минг киши ўлғайки, мотамхонадур.\nКеча-кундуз тинмайин ёшу-қари демай тутар.\nУл ўлимни соқиси илгида минг паймонадур,\nЁшга навбат, ё қарига ҳеч кима маълум эмас,\nИчганин билмай қолур мажҳул бир майхонадур.\nШунчалик ҳол бирла йўқ бир-бирга шафкат халқда,\nҚиз - она, оға - ини, ўғил отадан тонадур,\nБир - бирига меҳрибон бўлиб яшашни ўрнига,\nЭл хусуматлар қилиб бир-бирига ташланадур.\nЕр юзини талашуб бир - бирларини ўлтирур.\nВо ажабким, бори ҳам ер остига жойланадур.\nЭй Лузумий, оч кўзинг дунёга ибрат бирла боқ,\nИбрат олган кимсага дунё бир ибратхонадур!\nОҳиста - оҳиста\nЎтирғил ёнима эй гул бадан оҳиста-оҳиста,\nҚулоқ тут айтайин бир оз сухан оҳиста-оҳиста.\nБўлиб мағрури ҳусн этма жафо ошиққа ким сандин,\nЕчилур йиртилиб бу пироҳан оҳиста-оҳиста,\nҚиёс эт ҳолингга ҳоли чамандан ким камолига,\nЕтишгач ўзгарур рангги чаман оҳиста-оҳиста.\nЎтиб гул мавсуми вақти хазон етгач, гулистондан\nКетар булбул, келиб зоғу зоғон оҳиста-оҳиста.\nЛаби ғунча, юзи гул, зулфи сумбул сарв қоматлар,\nҚариб жисми бўлур охир тикан оҳиста-оҳиста.\nЕчиб нозик бадандан шойи атласларни ўлган сўнг,\nКўмарлар кийдириб бўздин кафан оҳиста-оҳиста.\nСанга ман, манга сан меҳмон бўлайлик эҳтиром ила,\nБу боғ ичра на сан, қолғум на ман оҳиста-оҳиста.\nМани сан, ё сани ман кўмгали навбат бўлур шаксиз,\nҚилиб ҳар иккимиз тарки ватан оҳиста-оҳиста.\nЛузумий бирла иккинг айрилурсан бир-бирингданким,\nТутиб бир ўзга гўр, ўзга кафан оҳиста-оҳиста.\nИшқ келтурган бало етмасму Фарҳод устина,\nКелтирур Хисрав анга бедод - бедод устина.\nҚасд этар қотил кўзинг кўнглим харобин гўё,\nҒорад этмакка ҳалоку келди Бағдод устина.\nНа гуноҳим бор эканким, қатлима омодадур ,\nҚошу кўзинг гўё жаллод - жаллод устина.\nИшқ тушгач кўнглима бўлди паришон ақлу ҳуш,\nКелса гар топмас қочар ер сайд сайёд устина.\nИшқдин бағрим куйиб то субҳи фарёд айларам,\nДемадинг кимдур деган фарёд - фарёд устина.\nИштиёқингда Лузумий ўйла бесабру қарор,\nГўё истар санга учмоқ миниб бод устина.\nТошкент бориб сабо, эт ошноларга салом,\nГар тиши тушган, оқарган сочлари ранг ўзгариб,\nДиллари ойнадек аҳли сафоларга салом.\nКатталар бизга ака бўлса, кичиклардир ука,\nҚолмасин ҳеч бир киши ака - укаларга салом.\nБиз учун хизмат қилиб ошлар пиширган югуриб,\nСоф дил бирла ўшал синглу опаларга салом.\nЧун Лузумийни саломини етурсанг борига,\nТилагим эрта - кеч бу дўстлар доим омон бўлсин,\nТани соғу, дили беғаму, руҳи шодмон бўлсин.\nҚизил гулдек бўлиб ранги тағайюр’ топмасин ҳаргиз,\nҚарилиғдин эгилмай қомати сарви равон бўлсин.\nҚошида ғунчалар турсин димоғига бериб роҳат,\nВатан боғида сайраб булбули нозик фиғон бўлсин.\nМуҳаббат шакари бирла бўлиб мамнун ҳар соат,\nТакаллум айламакда тўтию ширин забон бўлсин.\nАҳолиси била ҳар эрта - кеч айшу фароғатда,\nБўлиб аҳбоблар бир-бирларига меҳрибон бўлсин.\nПаришон бўлмасин ҳаргиз ҳама улфатлари бирла,\nМаъиятда, маишатда ҳамин бўлсин, ҳамон бўлсин.\nЁзилди чин кўнгил бирла неча мисра тилакнома,\nЛузумийдан Ҳабибийга садоқатлик нишон бўлсин.\nҲабибий ғазалига мухаммас\nАссалом, эй ишлаётган ёш(у) қартанг дўстлар,\nЎрганиб ҳам ўргатиб ишлашга печанг дўстлар,\nПаҳлавон, ботир юрак ҳам фикри теранг дўстлар,\nҚаҳрамон, толмас билак, меҳнатда зўр - занг дўстлар,\nГуллатиб кенг пахта майдонларни ҳорманг дўстлар.\nҲар ким ўз қилган ишидин рози бўлсин аввало,\nИшни сони ўз сафоси бирла тўлсин аввало,\nКўрганида иш ўзи ҳар кимга кулсин аввало,\nҲар иш ўз вақтида бўлсин, пухта бўлсин аввало,\nАлданурсиз қилсангиз меҳнатда найранг дўстлар.\nFайрат айланг пахта майдонида ғафлат йиқмасин,\nКўнглингиз ҳушёр тутинг ғафлат анга бош суқмасин.\nКимки меҳнат қилса роҳат кўргуси ошиқмасин,\nЭлга берган ваъда юз бўлгунча эсдан чиқмасин,\nБосмасин дил кўзгусин ғафлат била занг дўстлар.\nПахта майдонида олтинлар ётар пайдо бўлиб,\nИшлаган олсин мани деб қичқирур гўё бўлиб,\nТўрт - беш ой муддати бирла ўтар йиғмо бўлиб,\nБой бериб қўйманг бу фурсатларни бепарво бўлиб,\nТоки қилманг ҳосил олган чоғда аттанг дўстлар.\nТоза меҳнатдан ичиб - еб, ўзингиз соф дил қилиб,\nПахта майдонида ишлаб обрў ҳосил қилиб,\nЎзингизга қанча элни кўнглини мойил қилиб,\nБурчингизни оқлаб эркинлик билан қойил қилиб,\nБулбулигўё бўлиб минбарда сайранг дўстлар.\nҚанчалар муштоқи меҳнат лек кўрсатмас жамол,\nШаҳридин иш топмайин йўлларда бўлди паймол,\nКелган эл кўпдир мунингдек бизга жанубдан шимол,\nБу шарафлик меҳнат айни роҳату бахту камол,\nКўнглингиз бўлсин оқ олтин бирла ҳамранг дўстлар.\nПахта майдони Лузумий ҳусну зеби истагим.\nҒайрат била ишлангиз чандон ажиби истагим,\nМеҳнат била олсангиз шундоғ насиби истагим,\nШуҳратингиз ер юзи тутсин Ҳабибий истагим,\nКўкни тутсин шодиёна қилган оҳанг дўстлар.\nҚиш кетиб кўклам келиб оламда ҳар жон қўзғалур.\nЕр юзинда сабзалар ел бирла ҳар ён қўзғалур.\nБоғ ичинда елпиниб гул бирла райҳон қўзғалур,\nСайри гулзор этгали ҳар лаҳза жанон қўзғалур,\nЧиқса жонон қўзғалиб, жисмим аро жон қўзғалур.\nБир ажаб бўйи берур боди - баҳорим тўлғаниб,\nУйқудин уйғонадурман жисми зорим тўлғаниб.\nҲар тараф кўзим силар сабру қарорим тўлғаниб.\nСубҳи чоҳида магар чиққанда ёрим тўлғаниб,\nГул ёқасин чок этар булбулда афғон қўзғалур.\nКасб этиб янги ҳаво очиб - очиб лаб дам-бадам,\nШўхлик бирла ўзин ташлаб ўнгу чап дам-бадам,\nҲар оёғини қўярға жой танлаб дам-бадам,\nЮрсалар гулшанда ноз айлаб, кулимсиб дам-бадам,\nҒунчалар таълим олиб кулгуни хандон қўзғалур.\nСўйлаганда лабларидин дона-дурлар сочилур,\nЮзлари ҳар ёнга боқиб тоза гулдек очилур,\nБўйлаганда ҳар тараф товус янглиғ ёзилур,\nЎйнаганда силкиниб юз узра сочи сочилур,\nҚилғали юз минг кўнгилларни паришон қўзғалур.\nКетди дарё қаърига дурдона бу сўз рашкидин,\nКеча очиб ғунча лаб сўлғуси кундуз рашкидин,\nЯширинур қошин кўриб сув ичра кундуз рашкидин,\nСакрар оҳу тоғда бу кўз рашкидин, юз рашкидин,\nЛолалар жисмида аммо қип-қизил қон қўзғалур.\nХулқи марғуб, ҳусни дилсўз бирла кирса базм аро,\nЖилвалик лаб, ғамзалик кўз бирла кирса базм аро,\nЖон қулоғига ёқар сўз бирла кирса базм аро,\nЛобарона оташин юз бирла кирса базм аро.\nСоз олиб созандалар қўлга ғазалхон қўзғалур.\nНотавон кўнглим севар ёр бирла суҳбат шавқини,\nЭй Лузумий, қанча бўлса қилма миннат шавқини,\nЁр ўзи доно билур ҳар қайси улфат шавқини.\nКўрса ҳар кимда Ҳабибийдек муҳаббат шавқини,\nҒамза бирла эгма қош остида мужгон қўзғалур.\nТошкентдаги Султони Холиқийга\nЕтар ётмоқ бутун йил, дўстим, ирғиб туринг энди,\nТомоғидан тутиб дардни, бошига бир уринг энди.\nКелиб кўклам, кетиб қишлар ҳавоси ўзгача бўлди,\nБу янглиғ руҳ бахш янги ҳаволарда юринг энди.\nБўлиб дунё юзи сабза чаманлар тўлди гул бирла,\nЧаманда сайраган бечора булбулни кўринг энди.\nЎқиб турли ғазал булбуллар ила ҳамсадо бўлиб,\nАларни йиғлатиб ҳам, ғунчаларни|кулдиринг энди.\nОчилган лолалар бирла биёбонлар гилам бўлди,\nБориб аҳбоб бирла ул гиламда ўлтиринг энди.\nБиёбонларда шабнамдин табиат маст бўлиб гўё,\nМай ким косасидур лола барги сумуринг энди.\nБиринчи май бирла Сизни тарбик этгали келди,\nЛузумий Тошкентга, Чимкент сари юринг энди.\nИлоҳим, дўстима мандин дуо, сандин шифо бўлсун,\nТани дарддин халос ўлсун, дили ғамдин раҳо бўлсун.\nАгар чанди оти Султон ва лекин бир фақирингдур,\nИноят қил анга сиҳҳат била аҳли ғино бўлсун.\nЭшитдим ким, рафиқаси ҳам андак хаста бўлмишдур,\nШифо бер анга ҳам кўнгли кудуратдан сафо бўлсун.\nТанидан дардлар чиқсунки, ёшлик қуввати кирсун,\nКи яъни ошиқу маъшуқ кори наъшайи намо бўлсун.\nКўнгулда бўлмасун қайғу, лабидин кетмасун кулгу,\nКўруб бир-бирларин хушру ки айши бебаҳо бўлсун.\nФалакдин чекмасун бир ғам, ҳамиша шод ҳам хуррам,\nУмр яшаб умр табъидин иккови ҳам ризо бўлсун.\nЛузумий ўзи Чимкентда хаёли Тошкентдадур,\nКўрушуб дўстлар бирла иши шукру сано бўлсун.\nСавол Султон Аҳмар ва жавоби Шайх-ул-ислом\nЖаҳон мулки манга бўлса, ғамим ортар надандир бу?\nАзалда ғам суи бирла юғурилмиш бадандир бу!\nРасулуллоҳ демишларким, жаҳон мўминга зиндондир,\nКи зиндон ичра шод ўлмас киши байтул Ҳазандир бу!\nБу дунё бир мозориким, ҳама эл кўмилур мунда,\nОчилган гулларин кўриб дема қайси чамандир бу!\nКўрингки, лолау гуллар ёқасин чок - чок этмиш,\nБу ҳасрат бирла ким дерлар бақосиз пирохан’дир бу!\nҒурури жоҳ ила бечоралардин бехабар бўлма,\nКи гар ҳар эски тўн кўрсанг дегил Вайсул Қаран дир бу!\nБугун бор эрта йўқдир молу дунё, фахр этиб бўлмас,\nСуюқ оши била сув устида турган лагандир бу!\nЛузумий соф кўнгилдан демиш усмонли султонким,\nЖаҳон мулки манга бўлса ғамим ортар надандир бу?\nКўнгил, жабру жафоларга чидайман десанг ошиқ бўл,\nНеча турлик балоларга чидайман десанг ошиқ бўл.\nБу йўлда хорликларга, йиғию зорликларга,\nЎшал беорликларга чидайман десанг ошиқ бўл.\nВисолига етолмасдин, ани ташлаб кетолмасдин,\nКима дардинг этолмасдин чидайман десанг ошиқ бўл.\nЕтолмасдин саломатга, қолиб оҳу надоматга,\nХалойиқдин маломатга чидайман десанг ошиқ бўл.\nСўнгидин гуфтугўликка, ки элдин айбжўликка,\nҲама беобрўликка чидайман десанг ошиқ бўл.\nҲалол етса маошимга, заҳарлар тушса ошимга,\nҚиличлар келса бошимга чидайман десанг ошиқ бўл.\nЛузумий бандаликларга, хароб афгандаликларга,\nҲама шармандаликларга чидайман десанг ошиқ бўл.\nЖаҳон бир меҳмонхона, дедилар билмам они ким,\nБу меҳмонхонани меҳмони кимдур, мезбони ким?\nКетар ҳар боғбон, кўрдим келиб обод этиб доим,\nБиродарлар, бу гулшаннинг ҳақиқий боғбони ким?\nДариғо, одамизода ғарибу нотавон бўлиб,\nКирар ер остиға ёлғиз, рафиқи меҳрибони ким?\nҲама яхши - ёмон бирдек хаёл эт, барчадин кам тут,\nЎзинг ортиқ билиб ҳаргиз, дема ман ким фалони ким?\nСаломатда , балият да ўзинг бирдек хаёл айла,\nСаломатни берибдур ким, юборибдур балони ким?\nБиродарлар гумон айлар ки эл яхшиларидандур,\nЛузумий яхшиси бўлса, айтинг энди ёмони ким?\nБу Чимён ерида гулдин гилам, кўкдин кигизлар бор,\nЭлида мурдага жон бергудек ўткир қимизлар бор.\nАгар тоғ устига чиқсанг, бўлибдир сабзалар хуррам,\nВа гар бир ёнига боқсанг мусаффо қору музлар бор.\nКелур ҳар жилғадин сувлар садаф янглиғ шағал узра,\nКи сувлар ёнида ҳар хил дарахти мева резлар бор.\nБу келган хасталарга эрта - кеч хизмат қилиб турган,\nОчилган ғунчадек ширин сухан озода қизлар бор.\nОриқлаб хасталик бирла келиб мунда шифо топиб,\nБир ойда етти - саккиз қадоқ қўшган семизлар бор.\nСемирган қиз - хотинлар ҳуснига ҳайрон бўлиб ҳар дам,\nОчилган ғўзадек тупки оқиб турган оғизлар бор.\nДесам Чимён, Қримдан кам эмас, ёлғон демангларким,\nБу ерда ғаллаю - мева, у ерда гар денгизлар бор.\nЛузумий, Ғарбий Кавказдин дедим Чимён кам эмаским,\nУ ерда бўлса винолар, бу ерда зўр қимизлар бор.\nМуҳаббат боғида Зайнаб икковлон бир бўлиб қолдик,\nАжаб қизу йигит эрдик, чолу кампир бўлиб қолдик.\nЕтилган ҳандалакдек кўринур эрдик қариб энди,\nИчи тушган қовундек олвиру-шолвир бўлиб қолдик.\nОрамизга жудолик тушди ўн бир йил хукуматдан,\nУралда ман бу ерда сан ажаб дилгир бўлиб қолдик.\nЭссиз умри азизимиз жудолик даштида ўтди,\nҚонолмай айшу ишрат жомидин нимсер бўлиб қолдик.\nТуғилди иккимиздан қиз - ўғил гул ғунчалар янглиғ,\nҚуруқ қолмай, биҳамдилло, чаманлиғ ер бўлиб қолдик.\nКичикдин бир - биримиз бирла бўлдуқ ошно Зайнаб,\nМуҳаббат боғлашиб бир - бирга бўлдуқ мубтало Зайнаб.\nЙигирма бирла ўн етти ёшимизда севишганмиз,\nКўз остида боқиб бир-бирга дердук марҳабо Зайнаб.\nОрамизға жудолиғ ҳайбати тушти рафиқлардан,\nҲамиша йиғлашиб биз айладук оҳу наво Зайнаб.\nБиҳамдилло, машаққатлар била жуфтлик насиб бўлди,\nОйирмаққа тараддуд қилса ҳам аҳли ғино Зайнаб.\nБири қози боласи-ю, бири бой ўғли эрдилар,\nИкки ёқдин талаб айлаб қилолмади жудо Зайнаб.\nЕтиму камбағаллик бирла кўп маъюслар бўлдум,\nКичикдин тузган ахдинг бузмадинг, раҳмат санга Зайнаб.\nЛузумий бир етим ўғлону сан давлатли қиз эрдинг,\nАромизға муҳаббат тушди бўлдуқ ошно Зайнаб.\nЖаҳон айвонида бир, икки кун Зайнаб, ғаниматмиз,\nБўлайлик бир - биримиз бирла ширин гaп, ғаниматмиз.\nҚилиб тангрига тоат иккимиз ўз вақтида доим,\nҚилайлик бир-биримиз шод рўзу шаб, ғаниматмиз.\nИккимиз бир-биримиз эҳтиром айлаб кеча-кундуз,\nҚурайлик оиламиз ичра бир мактаб, ғаниматмиз.\nКелур бир кун ўлим ҳар иккимизга навбати бирла,\nҚолурмиз иккимиздан биримиз йиғлаб, ғаниматмиз.\nЛузумий ёнида гар бўлмасанг бир кеча Зайнабхон,\nКўзига уйқу келмайдур сани излаб, ганиматмиз.\nКетиб ёрим жаҳондин қолмишам ман бенаво ёлғиз,\nФироқида чекарман эрта - кеч оҳу наво ёлғиз.\nТабиблар кўп даволар бердилар, аммо на чораким,\nЧаро-у чун демак йўқ, бермади дармон, қазо ёлғиз.\nХудоё, раҳмат эт бечораниким, фазлинга муҳтож,\nҚоронғи гўр ичинда ётқуси шому сабо ёлғиз.\nЧароғи раҳматинг бирла ёрутиб қабрини, ё раб,\nГуноҳин авфу қилмоқни қилур сандин ражо ёлғиз.\nҚиёмат кун йўлуқтур иккимизни бир - биримизга,\nЁруғ юзлар ичинда қўймагил юзи қаро ёлгиз.\nРизо бўл меҳрибон ёрим, худони ҳукмига ман ҳам,\nБорурман қанча кундан сўнг ўлим эрмас санга ёлғиз.\nТанимда токи жоним бор, унутмайман сани Зайнаб,\nЎқиб руҳингга қуръон, эрта-кеч айлаб дуо ёлғиз.\nЛузумий, сабр қилгил ҳар мусибат етса тангридин,\nЖаҳонда сан эмассан ёрдин бўлган жудо ёлғиз.\nЖаҳон яхши ёмонин ўйлаган сайин ғамим ортар,\nКамаймас яхшидан бир ғам, ёмондин мотамим ортар.\nҒамимдан баъзисин дафъин қилурга истайин ҳамдам,\nДесам гар бир ғамимга юз ғамин ул ҳамдамим ортар.\nМуҳаббат аҳли бир икки бўлиб, кўнглим суяр хилват,\nУлус гар издиҳом этса кўнгилда муздамим ортар.\nЖаҳон доноларин хулқи хушиндин шод ўлур кўнглим,\nВале нодонларин хулқи замиминдан ғамим ортар.\nЛузумий, дўсту душман фарқи маълумим бўлур десам,\nБу икки кимсадан ёвман фаёвман мубҳамим ортар.\nЭй кўзимнинг нури, кўзинг дунёга ибрат бирла оч,\nТўғрилардан улфат этгил, эгрилардан доим қоч.\nЭгриликдан нафрат айлаб, тўғриликни одат эт,\nТўғрилик мушкул экан ким, эгрилик бўлса мажоч,\nТўғриликдан ҳеч киши бўлмас пушаймон бир нафас,\nЭгрилик гар бир қарич бўлгай пушаймон бир қулоч.\nСочмагил ҳаргиз ёмонлиғ тухумин ўрмоқ қийин,\nҚанча бўлса яхшилик тухмини ҳарёна соч.\nТўғрилик бирла хўкиз бўйнидадир бўйинтуруқ,\nЭгрилик бирла қазар ер, думшуғи бирла омоч.\nТўғрилик бирла иморатлар аро устун бўлур,\nҚирқилиб ҳам ёрилиб ўтин бўлур эгри ёғоч.\nЭй Лузумий, бир қораланса отинг бўлмайди оқ,\nКим оқармас сувда юз йил ётса гар куйган ёғоч.\nКўрмадим дунёда сан янглиғ гўзал,\nҒунча лаб, гул юз чаман янглиғ гўзал.\nКетмагай ҳаргиз димоғимдан иси,\nСочларинг мушки хўтан янглиғ гўзал.\nБир кулиб қўйсанг жаҳонни ёритур,\nТишларинг дурри адан янглиғ гўзал.\nСўзласанг гар шуъласи жонга тегар,\nЛабларинг лаъли яман янглиғ гўзал.\nЭлни кўп кезди Лузумий йўқ эмиш,\nМан каби ёмону сан янглиғ гўзал.\nКўп ёмонликни онаси ичкилик,\nКўп зиёнликни уяси ичкилик.\nҚайси ерда бир бузуқлик бўлса гар,\nУл бузуқликни асоси ичкилик.\nКим дўконидан чиқибдур камомад,\nКамоматни ибтидоси ичкилик.\nҚайси шофёр гар аварий айласа,\nУл аварий пешвоси ичкилик.\nБундан ўзга кўп фалокатлар-ки бор,\nТекшириб кўрсанг дояси ичкилик.\nҲар қаю душмондин ортиқ душмони,\nҲар кишини гар ошноси ичкилик.\nЭй Лузумий, кўп азизлар бўлди хор,\nБўлмоқ ила муддаоси ичкилик.\nФасли баҳор келди,\nГўёки ёр келди,\nСабза тўшаб йўлиға,\nГуллар қатор келди.\nБошига гул қадашиб,\nҲар шоҳи - сор келди.\nҒунча кулиб - қувониб,\nБулбул фиғонлар айлаб,\nГулга дучор келди.\nҲар қуш ўзича куйлаб,\nТанбур - дутор келди.\nИшга тайёр келди.\nБир бахтиёр келди.\nШеъринг шиор келди.\nЭй баҳор, хуш келдинг!\nАссалом, эй баҳор, хуш келдинг,\nБиз эдик интизор, хуш келдинг!\nҚишда бўлған қуруқчиликка,\nЙиғлабон зору зор, хуш келдинг!\nЕр узра тўшаб гиламларни,\nАйтадур сабзазор, хуш келдинг!\nБошга гул қадаб, эгиб қаддин,\nДер ҳама шоҳу сор, хуш келдинг!\nҒунчалар илжайиб, кеча - кундуз,\nОчилиб гул турар, хуш келдинг!\nЖонворлар бари чиқиб ердин,\nБарча қуш қичқирар, хуш келдинг!\nКелганингни Лузумий табриклаб,\nБир эмас, дер хазор, хуш келдинг!\nКелин-куёв бир бирига\nТур, борайлик ишга чаққон, ёр-ёр,\nЕр юзига хожа инсон, ёр-ёр.\nОр эмасми, уҳламоқ иш чоғида,\nТенгларимиз қилса жавлон, ёр-ёр.\nПахта экиш чоғидур бу, оч кўзинг,\nМунтазирдир пахта майдон, ёр-ёр.\nПахта майдонида шундай ишлайик,\nКўрган этсин: бу гулистон, ёр-ёр.\nОқ олтиндан ололсак ҳиссамиз,\nБизга бўлғай ўлжа чандон, ёр-ёр.\nИшлаб-ишлаб ҳосил олган чоғимиз,\nБизга бўлсин халқ ҳайрон, ёр-ёр.\nИшлайик, кел иккаламиз ёришиб,\nЧун Лузумийдир ғазалхон, ёр-ёр.\nЭй кўнгил, ишқ истадинг ранжу бало ўхшайдику,\nЁрдин меҳру вафо, жабру жафо ўхшайдику.\nОшно душмандин ортиқроқ жафо айлар манга,\nДушманимни имлаган ул ошно ўхшайдику.\nОҳу фарёд айласам кўнглим суғормас лутф ила,\nИшқ ўтиға ўртаниб ўлсам ризо ўхшайдику.\nЖон фидо айлай десам ҳаргиз анга манзур эмас,\nМанга ўхшаш минг-минг эл анга фидо ўхшайдику.\nИшқ дардига даво маъшуқ васли, дер ҳануз,\nВасли йўқ, баским бу дарди бедаво ўхшайдику.\nИшқ боғида фиғон айлар Лузумий эрта - кеч,\nБир лаби ғунча санамга мубтало ўхшайдику.\nЎлтирур нозу қарашма бирла сочин торалаб,\nЁр васлига етолмай йиғлаюрман моралаб.\nВаслига етмак бўлурму ёки бўлмас найлайин,\nИхтиёримни олиб қўйди мани оворалаб.\nЭгадирсан қайтуб ол кўнглинг вафосиз ёрдин,\nИтларига ташлаган ул шўх кўнглум поралаб.\nИчмаган йўқтур жафо жомин фалакни илкидин.\nЛек элга косалаб ичкузди манга чоралаб.\nЭй Лузумий, ҳар жафо етса чидайман ёрдин,\nКим тополмадим мунингдек ёр, элни оралаб.\nАссалом, эй оналар, жон оналар,\nТуғилур сиздан ҳама жононалар.\nЕр юзини яшнатиб авлодингиз,\nОсмон узра учуб, айлоналар.\nБоғу бўстонлар бариси сизники,\nТурли айвон, барча болохоналар.\nБоғларда очилурлар ғунчалар,\nДалаларда сочилурлар доналар.\nРаҳмат айтиб сайрашур ҳам куйлашур,\nБоғда булбул, далада бедоналар.\nРаҳмат этса булбулу бедоналар,\nМен ҳам айтай сизга раҳмат, оналар!\nБу - Лузумий шеъридур деманг магар,\nСизни табрик этгани дурдоналар.\nХуш жилов бўлса агар дунёни ҳуридур хотин,\nУмрларни роҳати жонни ҳузуридур хотин.\nЯхши сўз, яхши қилиқлар бирла шод этса эрин,\nКўнгилларни равшани ҳам кўзни нуридур хотин.\nЯхши бўлса жамики дўстлардин яхшироқ,\nГар ёмони бўлса душманларни зўридур хотин.\nЮзи қаттиқ, сўзи аччиқ, беҳаё бўлса агар,\nУмрларни офати ҳам эрни шўридур хотин.\nЛабзи ширин, хулқи хуш бўлса агарчи байнамо,\nҲавзи кавсарни лаби, жаннатни тўридур хотин.\nГар паризоди эрам аҳлоқсиздир беадаб,\nҲуснига алданмагинким хирсу бўридур хотин.\nЯхши сурат, яхши сийрат бўлса ҳар хотинда жам,\nБахтли эрдирки, нур устига нурдур хотин.\nЭй Лузумий, бул сўзинг мағзи насиҳатдур вале,\nҲоҳ яхши, ҳоҳ ёмон эркак заруридур хотин.\nФил масал, эр ой бўлса офтобидур хотин,\nЭр агар заррин қадаҳ, гулгун шаробидур хотин.\nЭр хотинсиз, хотин эрсиз бўлса беҳосил ҳаёт,\nЭр агар гул шохи булса, барги нобидур хотин.\nБўлмаса хотин агар дунёда бўлмас ишқ ҳам,\nИшқ сайёдин ёяр домин танобидур хотин.\nИшқсизлар билмагай ҳикматлариким бор эмиш,\nИшқда инсоният ҳикмат китобидур хотин.\nЭл хотинларни мазамматлар, Лузумий мадҳлар,\nЧун ани маҳбубаи олийжанобидур хотин.\nЭр кишининг уйини ёнган чароғидур хотин,\nЖисми жонин роҳати кўнглин фароғидур хотин.\nКеча - кундуз ҳамдаму ҳамғам жаҳон ташвишида,\nДўстлар ҳар қанча бўлса яхшироғидур хотин.\nУмр зоедир агар хотинсиз ўтса бир замон,\nУмр бир гулдир ани яшнарга боғидур хотин.\nБўлмаса хотин, кишига насл қайдин бўлғуси,\nҚиз - ўғил гул - ғунчадек битган бутоғидур хотин.\nЭр - хотин тенгдир ҳақиқатда тарозу палладек,\nБир товоғи эр бўлса, бир товоғидур хотин.\nХотини йўқларни кўрким бош - оёғидур хароб,\nЧунки эрни эрта - кеч ойна - тароғидур хотин.\nБўлмаса хотин жаҳонни боғу роғи на керак,\nДунёда севган Лузумий боғу роғидур хотин.\nИлм ўқиган болалар, очилган гул лолалар,\nТурли илм ўқишиб, олим отин олалар.\nЎқимаган болалар, экилмаган доналар,\nИлму ҳунар ололмай, туғилганча қолалар.\nБолаларим, ўқинглар, ўқиб яхши уқинглар,\nИлму ҳунар ўрганиб, янгиликлар тўқинглар.\nЎқимаслик ваҳшийлик, табиатга қаршилик,\nИлму ҳунар ўрганиш, инсонга хос яхшилик.\nЎқимадинг Лузумий, бўлдинг одамлар шуми,\nУялмайин сўйлайсан, инсонлик шарти шуми?\nЭй Худоё, ҳеч банда доғи фарзанд кўрмасун,\nДоғи фарзанд мотамин зиндонида банд кўрмасун.\nУч юз олтмиш томиридин ўт чиқиб, жисмин тутуб,\nАқлдин бегона булғой ҳар ҳирадманд кўрмасун.\nУмр ширин, шўр бўлур гар доғи фарзанд чекса ким,\nЗаҳар бўлғой бу аламдин қатраи қанд кўрмасун.\nҲеч ким ёш ўлмасун, ота-онаси куймасун,\nПора - пора бағрида юз доғи пайванд кўрмасун.\nЭй Лузумий, ҳеч кимса доғ кўрмай чора йўқ,\nАйтганим йўқким, ота доғини фарзанд кўрмасун.\nЎқуб саъй-у талаб2 қилғон ўзини матлабин ушлар,\nЎқумай қолса ким афсус ила тишлаб лабин ушлар.\nСиноатдин қуруқ қўл ерда белдин ўзгани тутмас,\nСиноат аҳлини кўр, кўкни ой-ю кўкин ушлар.\nЎтурғон аҳли фазл ила фазилатдин бўлур огоҳ,\nЎтурғон аҳли жаҳл ила жаҳолат мазҳабин ушлар.\nҲунарсизлик илмсиз кишини қолдирур лаънатда,\nҲунар билган, илм билган улуғлиқ мансабин ушлар.\nЛузумий, қил ҳазар жоҳил кишиға панд қилмоқдин,\nАгарчи унга гапурсанг жаҳл ила они чапин ушлар.\nБеадаблик йигитга офатдур,\nБеадаб кимса бешарофатдур.\nБеадаб ҳеч кимга ёқмайдур,\nБеадаблик ёмон қиёфатдур.\nБеадабни ҳамма ёмон кўргай,\nКўрган эл дер бу шум касофатдур.\nКим адаблик бўлуб юруб - турмаги,\nХалқ учун бу улуғ зиёфатдур.\nЭй Лузумий, адабсиз ҳар кимдин,\nТуртки еб ҳар қачон хижолатдур.\nМан ўлсам эй болалар, йиғламанглар,\nҲама ҳеш ақраболар, йиғламанглар.\nВале ер остида ҳолимни ўйлаб,\nҚилинг яхши дуолар, йиғламанглар.\nХудоё, раҳмат эт бу осийни деб,\nҚилинглар илтижолар, йиғламанглар.\nХудони ҳукмига бўлдим ризо ман,\nБўлинг сиз ҳам ризолар, йиғламанглар.\nЎлумни олдида доно била нодон баробардур,\nҚаро ер остида мискин била султон баробардур.\nЎзингни тоат ила элдин ортуқ кўрма, эй зоҳид,\nХудони раҳматига тоату исён баробардур.\nМурувват, хулқи хуш инсон ила ҳайвон тафовути,\nВа гар на нафсда ҳайвон ила инсон баробурдур.\nБахиллик бир ёмон хислат кишиға обрў бермас,\nАгар миннатлик ўлса бухл1 ила эҳсон баробардур.\nБировни айбини кўрсанг кишиға айтмагил ҳаргиз,\nТўкулган обрў бирла тўкулган қон баробардур.\nЛузумий, чин гапур, аммо кишиға безарар бўлсун,\nЗарарлик бўлса гар, ул чин бирла ёлғон баробардур.\nХалқ ичинда энг ками наздимда энг ортиқидур,\nЭл қошида ортиқи бори эрур кам йўқидур.\nКимки ортиқ бўлса ул элдин ўзин камроқ билур,\nКим ўзин ортиқ билур кибру ҳаво сандуқидур.\nОри кам ортиқ бўлур фазлу ҳунар бирла вале,\nСан каму ортиқ дема барча худо махлуқидур.\nЭй Лузумий, ҳеч ким таҳқирга лойиқ эмас,\nҲар гадо ўз кўнглида шоҳаншоҳи Салжуқидур.\nМусулмонликда қилдим май била ҳув,\nМусулмонлиғ қани гар бўлмаса був,\nТаҳорат ташингга сув бирла қилдинг,\nИчингни эмди зоҳид, май била юв.\nМуҳаббат жоми бирла маст бўлуб,\nКўнгилдин худнамолиғ фикрини қув.\nБўлиб маст - аласт ҳар эрта - кеч,\nХалойиқ ичра бул афсона дув - дув.\nМанга жанон қачон бир коса тутса,\nСумурурман агарчи бўлса оғув.\nЛузумий, тангри ғаффор аззубдур,\nГуноҳинг кўплигидин чекма қайғу.\nМуҳаббат бўлса гар бегона ҳам жононалар янглиғ,\nМуҳаббат бўлмаса гар ҳеш ҳам бегоналар янглиғ.\nФидои ул биродарман агарчи ул йироқ ерда,\nМуҳаббат бирла ул ҳар эрта - кеч ҳамхоналар янглиғ.\nМуҳаббат аҳли бирла суҳбат этсанг шавқинг ортарким,\nСўзи таъсирида майдек лаби паймоналар янглиғ.\nМуҳаббат бир майидурким исидин маст бўлур жонлар,\nМуҳаббат аҳлин ўлтирган ери майхоналар янглиғ.\nМуҳаббатсиз киши гўё магас ёр айбини истар,\nМуҳаббат аҳли дўстин олдида парвоналар янглиғ.\nМуҳаббат аҳлидин ақлу каёсат истаманглар ким,\nМуҳаббат аҳли ҳарчанд хушманд девоналар янглиғ.\nМуҳаббат жомидин бўлмиш Лузумий масти лояъқил1,\nВале мардум қошида оқилу парзоналар янглиғ.\nКўзимга мунча яхши кўринарсан,\nКи гўё ғунча янглиғ кўринарсан.\nҚилиғинг қанча яхши бўлса манга,\nЎзинг ҳам шунча яхши кўринурсан.\nОчуқ юзу илиқ сўз бўл ҳамиша,\nКи ойу кунча яхши кўринурсан.\nТабиатни ҳамиша шод қилсанг,\nМайи гулгунча яхши кўринурсан.\nБу йўлда ошиқу маъшуқ баробар,\nКўрарсан қанча яхши кўринурсан.\nЛузумий, шод қил ёрингни сан ҳам,\nАнга ўлгунча яхши кўринурсан.\nАжаб яхши замон бўлди\nБоқинг инсоф ила дўстлар, ажаб яхши замон бўлди,\nКи ҳар илму ҳунар истар кишига йўл равон бўлди.\nЧиқиб турли ҳунарлар халқ учун хизмат қилиб чандон,\nҚуруқ ерлар бўлиб дарё-ю, чўллар бўстон бўлди.\nБурунги минг кишилик ишни энди бир киши қилғай,\nОғирликлар кетиб элдин, енгилликлар аён бўлди.\nПоездда сайр этарди эл, узоқ ерларга ҳар доим,\nПоезд ерда қолиб энди саёҳат осмон бўлди.\nТараққийга борур ёшлар ўқиб илму ҳунарларни,\nУларни саъйини кўрган қарилар шодмон бўлди.\nҲамма дунё топиб айлар иморат шаҳру қишлоқда,\nКи эллар янги эл бўлди, жаҳон янги жаҳон бўлди.\nЛузумий, халқимизда бу маишат йўқ эди асло,\nКоммунист партия бошчи бўлиб эл комурон бўлди.\nБўлиб кўклам очилди гул гулистонни томоша қил,\nГулистонларда булбул чеккан афғонни томоша қил.\nКириб гулзор ичинда субҳидам булбул фиғонига,\nТабассум бирла турган ғунча хандонни томоша қил.\nЧиқариб тоза - тоза барг ичинда тўп - тўп гуллар,\nЎзига зеб берган боғу бўстонни томоша қил.\nЮтиб янги ҳаводан соғлиқ сармоясин истаб,\nҚувониб ишлаётган ишчи - деҳқонни томоша қил.\nБиёбон лолаю сабза била гўё гилам бўлди,\nГилам устида юрган қўю чўпонни томоша қил.\nЧаман янглиғ бўлиб аввал, очиб ҳар турли гул охир,\nОқ олтин бирла тўлган пахта майдонни томоша қил.\nЛузумий, ер юзи бу кун томоша мавсуми бўлди,\nХусусан, Осиёда Ўзбекистонни томоша қил.\nЎғлим - қизим\nАссалом, эй қаҳрамон ўғлим - қизим,\nПахтазорда ишлаган ўғлим - қизим.\nДаштларни пахта экиб, хўб гуллатиб,\nАйлагансизлар бўстон ўғлим - қизим.\nОппоқ олтинлар ундириб тупроқдин,\nМамлакатни безаган ўғлим - қизим.\nИшни сонлиғ ҳам сопоғлиғ айлангиз,\nАйламангиз ҳеч найранг ўғлим - қизим.\nҲар газету журналларда ўқишур,\nОтингиз аҳли жаҳон ўғлим - қизим.\nОтингиз яхши, ёмон этманг ани,\nТенг эмас яхши - ёмон ўғлим - қизим.\nМадҳингиз айлар Лузумий эрта - кеч,\nОшкоро - у ва ниҳон, ўғлим - қизим.\nГўристонда бўлғон илҳом\nҲаммамизни келурға жойимиз шул,\nҚиёмат кунғача маъвойимиз шул.\nЯсаб тобут бирла келтурурлар,\nЕлиб охирги минган тойимиз шул.\nЕр остиға қўйарлар ҳох ногоҳ,\nНетармиз, чора йўқ манглайимиз шул.\nҚаро туфроғ бўлур ёнбошимизда,\nТўшалган кўрфа атлас - шойимиз шул.\nҚўлингдин келса элга яхшилик қил,\nҚилинғон яхшилик дунёйимиз шул.\nЯмонлиғ қилма, йўқ, ҳаргиз кишига,\nКўнгулда доимо парвойимиз шул.\nБировни сувратин зебо деманглар,\nКишиким яхши хулқ зебойимиз шул.\nКимиким келса иймон бирла мунда,\nХалойиқға отоғлиғ бойимиз шул.\nЛузумий қандоғ одам, деганида,\nАйтинглар халқ аро расвойимиз шул.\nДунёға келиб ман кетаримни билмайман,\nУмримни қаён сарф этаримни билмайман.\nЁшлиқни оти бирла чопибман доим,\nСўнгимда қарилиғ етаримни билмайман.\nЗайнаб, мани ўлғон сўнг ким ёд этар билмайман,\nҚуръон ўқуб руҳимни ким шод этар билмайман.\nАбдулазим ўғлимиз қуръон ўқуб билмайдур,\nТангри магар охирда иршод этар, билмайман.\nЭй кўнгил аслинг билсанг қону ийрин,\nГапургил бир - бирингга ширин - ширин.\nДунёда бир - икки кун меҳмонмиз,\nКетармиз ўлуб - ўлуб бирин - бирин.\nМани номеҳрибон ёрим вафодорлиғни билмайди,\nКўнгил берганга жуз1 зулму ситамгорлиғни билмайди.\nЮрагим қўлига бердим аёғ остида бостурди,\nНа билгайман ман бедил, у дилдорлиғни билмайди.\nТабиб олдида ўз дардимни аҳволин гафурдим ман,\nВале ул чорасин, бул хайл2 беморлиғни билмайди.\nБу эшикда на суд, ул йиғламоқдин додхоҳларға,\nКи султонлар ғариб чеккан дил озорлиғни билмайди.\nКўнгулда мақсадимни яхши билгай дилбарим, аммо,\nТағофил айлагай гуё хабардорлиғни билмайди.\nЛабу тиши унингдекни менингдек оғзиға лойиқ,\nКи ҳечким тўтидин ортуқ шакархорлиғни билмайди.\nКамол элдин яшуролмас кўзин ўйнатмаким ғани3,\nЭрур ул ринд зоҳид янглиғ аййорлиғни билмайди.\nЛузумий форс қизин уйиға ўзбек кўйлагин тикди,\nЯрашқон бўйиға шундоғки кенг - торлиғни билмайди.\n1. Жуз - а - бошқа, ўзга,\n2. Хайл - а - гуруҳ, тўда.\n3. Fани - а - бой, ҳеч камчилиги йўқ.\nХудоё, ёрлақа бу бандаларни,\nЁшурғил айбини шармандаларни.\nМуаттар айла раҳмат атри бирла,\nГуноҳ чиркиға ботқон гандаларни.\nҲеч эркак дўстлар бир кун хотунсиз бўлмасун,\nҚоп-қора бўлғой жаҳон бир кун кунсиз бўлмасун.\nЭр ярим, хотун ярим бир қўшулуб бўлғой бутун,\nҲоҳ эркак, ҳоҳ хотун ҳаргиз бутунсиз бўлмасун.\nЭр хотун бир - бириға қиммат баҳолик тўн эрур,\nДунёда одам боласи ҳеч тўнсиз бўлмасун.\nЯхши хотун эр кишини давлатини бошидур,\nҚанча давлат бўлсун, лек унсиз бўлмасун.\nЭй Лузумий, эр хотун бир - бирга бўлсун меҳрибон,\nҲар сўзида иккиси кулку ўйинсиз бўлмасун.\nСоқолин қирмоғи мўъмин киши иймонига нуқсонми?\nСоқолин бир тукига тегмаган Пўплар мусулмонми?\nРасулуллоҳ кесиб мўйлов қўюб соқол демишларким,\nҲадис мазмуниға зоҳид ўзи аввал тушунганми?\nТушунган бўлса мўйлабни кесиб соқол қўйор эди,\nИкковин ҳам баробар ўстуруб қўйибти ёлғонми?\nМажусийлар хилофида бўлунглар деб буюрганлар,\nПўпларни сиёқида бўлунглар деб буюрганми?\nМанга тош отма, эй зоҳид, соқол қўймас Лузумий деб,\nЎзинг қўй, қанча қўйсанг, ул санга бир йўл тош отқанми?\nҚоғозингиз баҳор, дедим ман,\nХатларин сабзазор, дедим ман.\nНуқталар ғунчадек кулиб турған,\nКипригим анга хор, дедим ман.\nКўзларим аридек қўнуб гулга,\nЁпишиб бол терар дедим ман.\nСенсиз ўтган бир кеча бир йилдин ортуқдур манга,\nСан билан ўтган умр бир кечача йўқдур манга.\nБевафолиғ расм этсанг гар санинг учун айб эмас,\nСандин, эй дилбар, жафо ҳам келса тансуқдур манга.\nНозинг бирла ҳар жафо қилсанг севар жоним ани,\nНозингга шукр этмасам гар катта ёзуқдур манга.\nЭрта - кеч ётсам cap кўйингда уммати ишқ бўлиб,\nЁнбошимда тош бирла ғишт ҳамки момуқдур манга.\nАгар чандича кампирсан ўзимга қиздин ортуқсан,\nҚатиқдек ачиғ-ачиғ сўйласанг қимиздин ортуқсан.\nКичикдин бўлғон эрдинг, ҳар қадрдонимдин ортуқсан,\nҚариғон чоғда ҳам жисмимдаги жонимдин ортуқсан.\nСочингни оқидин ўксумагилким ҳурдин ортуқсан,\nҚоронғу кечада боқсам кўзимга нурдин ортуқсан.\nТакаллум айласанг гар накҳат райҳондин ортуқсан,\nТабассум айласанг гap ғунчайи хандондин ортуқсан.\nЛатофат боғида олма, анор, анжирдин ортуқсан,\nНеча йил меваким оламда бор ҳар биридин ортуқсан.\nДумоғимға келур бўйинг чаманда гулдин ортуқсан,\nЛузумийға демайсан боғ аро булбулдин ортуқсан.\nСубҳидам келгач чаман сориға ёрим тўлғониб,\nУйғотур жисмим думоғи мушкборим тўлғониб.\nШавқи бирла эрта-кеч кезсам сабодек ҳар тараф,\nҚўрголи кундек юзин қўймас ғуборим тўлғониб.\nЎлганимдан сўнг мозорим узра қўйса гар қадам,\nИўқ, ажабким қўзғолур жисмим мозорим тўлғониб.\nИшқ даштида кезарман эрта - кеч мажнунвор,\nШул умидимким, келур Лайли шиорим тўлғониб.\nВасл умидида ҳушим, аммо фироқин ўйласам,\nҚалтирар қўрқуб ниҳоним, ошкорим тўлғониб.\nВо дариғ, бир йўл кўролмасдин жамолин шавқидин,\nЎртануб жоним чиқар, оҳим шарорим тўлғониб.\nЭй Лузумий, доғи пинҳонимни қилсам ошкор,\nДушманим йиғлар эзилиб, дўст зорим тўлғониб.


Маҳаллада аҳолининг саломатлиги, ҳудуддаги касалликларнинг ўсиши, аҳолининг шифохоналарга ётиши ва мурожаат қилиши кабилар оилавий шифокорнинг фаолияти натижадорлигини баҳолаш кўрсаткичлари этиб белгиланади.\nТОШКЕНТ, 12 ноя - Sputnik. Президент фармонига кўра, умумий амалиёт шифокори мутахассиси оилавий шифокор этиб қайта номланади, шунингдек, тиббиёт олий таълим муассасаларидаги фан дастурлари ҳам айни оилавий шифокор тайёрлашга мослаштирилади. Бу ҳақда Соғлиқни сақлаш вазирлиги жамоатчилик билан алоқалар бўлими хабар бермоқда.\nОилавий шифокорининг масъулияти орттирилиб, туман ва шаҳар кўп тармоқли марказий поликлиникалари ҳамда вилоят шифохоналарига бепул тиббий ёрдам кўрсатилиши учун йўлланмалар оилавий шифокорлар томонидан бериладиган бўлади. Бирламчи тиббий-санитария ёрдами муассасаларида дори воситалари ва тиббий буюмларга имтиёзли рецептлар ёзиб бериш ҳам оилавий шифокор томонидан амалга оширилиши кўзда тутилган.\n- қишлоқ врачлик пункти оилавий шифокор пункти деб, қишлоқ ва шаҳар оилавий поликлиникаси эса оилавий поликлиника деб қайта номланиб, аҳоли сони ва маҳаллий заруриятдан келиб чиқиб, навбатчилик тизими жорий этилади.\nТуман ва шаҳар тиббиёт бирлашмаси бошлиқларига ажратилаётган маблағлар доирасида, заруриятга қараб, тор соҳа шифокорлари штатларини мустақил белгилаш ваколати берилади.


Долларга қарши қўзғолон бошланди - 04.10.2018, Sputnik Ўзбекистон\nSputnik колумнисти Александр Рудковский ўн йиллар давомида дунё валютаси бўлган долларнинг куни битаётгани ҳақида. 04.10.2018, Sputnik Ўзбекистон\nНефть - доллар тизимининг пайдо бўлиши\nВа бунинг эвазига 1986 йилда СССР нефть нархининг кескин тушиб кетишига - баррелига 6 долларгача, дуч келади ва ўзи иқтисодий инқирозга учрайди. Буларнинг ҳаммаси жуда ғалати ҳолатда юз берди. 27 доллардан сотилаётган нефть, ҳеч қандай объектив сабабларсиз бир ярим йил йилда 6 долларга тушиб қолиши таажубли ҳол эди. Буни фақат сунъий равишда йирик нефть экспортчилари ва “доллар эгалари”нинг қўли билан амалга оширилии мумкин эди...\nШундан сўнг СССРда қайта қуриш бошланади, ундан кейин нима бўлгани эса ҳаммага маълум. Агар СССР 1975 йилда эса ўзини доллар экспансиядан ҳимоя қилганда, балким бундай бўлмасди...\nТўртинчи босқичда - фонд биржасида фаолият юритаётган барча иштирокчилар учун ягона тартиб қоида ўрнатиш белгиланган.\nЭсингизда бўлса, АҚШ сиёсатига кескин қаршилик кўрсатган ҳамда доллар ўрнига “олтин динор” киритиш ғоясини таклиф қилган Ливия етакчиси Муаммар Қаддафи,Саддам Ҳусайн, Слободан Милошевич ана шундай “демократия ўрнатиш” қурбони бўлишди. Украина президенти Виктор Янукович - зўрға қочиб қолган эди.


Сайловга тайёргарлик кўриш ва уни ўтказиш жараёни 928 нафар халқаро кузатувчилар, шу жумладан ЕХҲТ ДИИҲБдан – 344 нафар, МДҲдан – 387 нафар, МДҲга аъзо давлатлар Парламентлараро ассамблеясидан 45 нафар кузатувчи томонидан кузатиб борилди. Шунингдек, Европада Хавфсизлик ва Ҳамкорлик Ташкилоти Парламент ассамблеясидан 68 нафар кузатувчи, Европа Кенгаши Парламент ассамблеясидан – 15 ва Шанхай ҳамкорлик ташкилотидан – 7 нафар кузатувчи аккредитациядан ўтди. Хорижий мамлакатлар сайлов органларидан 20 нафар кузатувчи, дипломатик корпусдан – 65 нафар, 22 нафар мустақил ҳалқаро кузатувчи иштирок этди. 9168 нафар маҳаллий кузатувчилар ҳам сайловни мониторинг қилиб борди.\nПрезидент сайловига тайёргарлик кўриш ва уни ўтказиш бўйича Беларусь Республикаси Марказий сайлов комиссияси, 153та ҳудудий, 6129та, шу жумладан хорижда 49 та участка сайлов комиссиялари томонидан амалга оширилди.\nСайловлар ва республика референдумларини ўтказиш бўйича Беларусь Республикаси Марказий комиссиясининг маълумотларига кўра, сайловчилар рўйхатига 6 миллион 951 минг 81 фуқаро киритилди. Уларнинг 2 миллион 502 минг 389 нафари (36%) муддатидан олдин овоз берди.\nСайлов натижалари бўйича А.Лукашенко 83,49% овоз тўплаб Беларусь Республикаси Президенти этиб сайланди.